
HUSK  AT   MELDE  FLYTNING! 

Hver  eneste  måned  får  vi  et  antal  Stjerner  retur  med  påskrif- 
ten »Flyttet,  hvorhen  vides  ikke«  eller  »Ubekendt  efter  adres- 
sen«. For  at  undgå  standsning  i  forsendelsen  eller  i  bedste  fald 
forsinkelse  af  leveringen,  beder  vi  venligst  abonnenter,  som 
flytier,  om  i  god  tid  at  meddele  deres  nye  adresse. 

Abonnenter,  som  emigrerer,  bedes  meddele  os  deres  adresse 
i  Amerika,  inden  de  rejser.  Stjernen  vil  da  portofrit  blive  sendt 
til  den  nye  adresse. 


Velkommen  til  Danmark! 


Søndag  den  29.  januar  ankom  vor  nye  missionspræsident,  Holger  P. 
Petersen  med  sin  hustru,  søster  Ora  H.  Petersen,  og  sine  to  børn,  dat- 
teren Darlene  og  sønnen  Barr,  til  København  med  toget  fra  Goteborg 
efter  at  have  krydset  Atlanterhavet  med  »Berlin«,  det  tidligere  »Grips- 
holm«. 

Mange  søskende  og  missionærer  var  mødt  på  banegården  for  at 
byde  velkommen,  og  alle  de  ankomne,  også  de  fire  nye  missionærer, 
der  kom  samtidig  med  præsidentfamilien,  fik  overrakt  amerikanske 
flag  med  hver  sit  navn  på. 

Søskende,  venner  og  missionærer  byder  vor  nye  missionspræsident 
og  hans  familie  hjertelig  velkommen  til  den  danske  mission  og  beder, 
at  Gud  vil  være  med  dem  i  det  ansvarsfulde  kald,  der  er  pålagt  dem. 

Farvel  til  Danmark! 


Kære  medarbejdere! 

Når  De  læser  disse  få  linier,  der  udtrykker  vor  tak  og  påskønnelse 
for  de  forløbne  314  år,  som  vi  har  tilbragt  i  Danmark,  vil  vi  have 
forladt  missionsmarken.  Men  mindet  om,  hvad  vi  har  oplevet,  vil  altid 
være  med  os. 

Først  vil  vi  huske  den  varme  velkomst,  De  gav  os,  da  vi  første  gang 
satte  foden  på  dette  land,  og  dagene  og  månederne  med  hjælp,  samar- 
bejde og  loyalitet  for  retfærdighedens  sag.  Skønt  vore  medlemmer  er  få 
i  sammenligning  med  andre,  er  vi  mægtige  i  ånd,  hensigt  og  bestem- 
melse, så  retten  vil  sejre. 

Nu,  da  tiden  er  kommet  til  at  sige  farvel  til  dette  smukke  land,  Dan- 
mark, og  det  vidunderlige  danske  folk,  er  der  mange  minder,  der  kom- 
mer til  os. 

Vi  føler  glæde  og  lykke,  taknemmelighed  og  også  sorg,  når  vi  tænker 
på  de  forløbne  3K  år.  Vi  er  så  taknemmelige  for  det  privilegium,  vi 
har  haft,  at  arbejde  her  i  den  danske  mission  og  prøve  på  at  hjælpe 
andre  til  at  forstå  dette  vidunderlige  evangeliums  sandheder.  Man  kan 
ikke  opnå  nogen  større  glæde  end  at  prøve  på  at  hjælpe  og  tjene 
sine  medmennesker.  Vi  har  noget  så  vidunderligt  og  så  livsvigtigt  i 
vort  evangelium,  at  vi  ønsker  at  dele  dets  budskab  med  alle  andre. 
Derfor  er  vor  glæde  stor,  når  andre  kan  bringes  til  at  se  og  anerkende 
det  evangelium,  som  Frelseren  lærte  folk,  og  som  igen  blev  bragt  til 
jorden  gennem  Profeten  Joseph  Smith. 

Hvert  medlem  af  denne  Kirke  har  et  stort  ansvar,  først  til  at  tjene 
Herren  og  opretholde  Kirkens  standarder,  så  til  at  bringe  evangeliet 
til  andre.  Der  er  så  mange,  der  venter  på,  at  lyset  skal  komme  til 
dem.  Vore  ord  kan  have  indflydelse  på  mange,  men  vort  eksempel  har 
større  virkning  og  varer  længere. 

Vi  elsker  de  hellige  for  deres  trofasthed  mod  ethvert  kald.  »Således 
skal  jeres  lys  skinne  for  menneskene,  for  at  de  må  se  jeres  gode  ger- 
ninger og  prise  jeres  Fader,  som  er  i  himlene.«  (Matt.  5:16). 

Kristus,  vor  Frelser,  levede  efter  denne  plan  i  enhver  enkelthed. 
Han  var  det  fuldkomne  eksempel  på  godhed.  Han  viste  os  vejen,  vi 
skal  gå,  for  at  vi  kan  opnå  evig  lykke.  Det  er  ligegyldigt,  hvor  vi  lever, 
evangeliet  kan  bringe  os  lykke  hvorsomhelst  og  lære  os  en  bedre  måde 
at  leve  på. 

Vi  efterlader  Dem  vort  vidnesbyrd,  at  dette  evangelium  er  sandt. 
Må  Herren  bevare  os  alle  i  retfærdighed,  og  må  vi  være  sande  mod 
vore  pagter,  er  vort  håb  for  alle.  For  hvis  vi  gør  det,  er  vi  sikre  på  at 
mødes  igen  i  et  bedre  land  engang. 

Vi  beder  Herren  velsigne  det  danske  folk  og  alle  missionærerne,  og 
vi  ønsker  Dem  alle  glæde  og  lykke. 
Nu  farvel,  til  vi  ses  igen! 

Deres  broder  og  søster 
Præsident  Junius  M.  Sorensen  og 
søster  Mary  G.  Sorensen 


Fra  missionens  præsidentskab. 


Hilsen  fra  familien  Holger  P.  Petersen 

til  alle  søskende  og  venner  i  Danmark. 

Vi  bringer  en  hilsen  fra  alle  de  forhenværende  præsidenter  og 
deres  familier  og  en  speciel  kærlig  hilsen  fra  Præsident  David 
O.  McKay. 

Vi  er  taknemmelige  for  den  velkomst,  som  mødte  os  på  bane- 
gården og  i  kirkesalen.  Vi  håber,  at  vi  snart  må  lære  jer  alle 
at  kende. 

Der  er  mange  forandringer,  når  man  ikke  har  været  i  landet 
i  27  år,  og  vi  venter  at  komme  omkring  i  de  forskellige  grene  og 
at  blive  kendt  med  jer  alle. 

Jeg  finder,  at  der  ikke  er  mange  nu,  som  var  her,  den  gang 
jeg  først  var  her  på  mission.  Der  er  jo  mange,  som  er  rejst  til 
Amerika.  Men  det  glæder  mig,  at  jeg  møder  nogle,  som  endnu 
er  her  og  stadigvæk  er  trofaste  i  Kirken,  og  at  jeg  finder  mange 
af  deres  børn  her  i  grenene  eller  her  på  mission. 

Vi  må  alle  takke  præsident  og  søster  Sorensen  for  det  store 
arbejde,  de  har  udført  her  i  landet  blandt  de  hellige  og  sammen 
med  missionærerne,  og  ikke  mindst  for  deres  arbejde  med  at  få 
nye  kirker  bygget  her  i  landet. 

Må  Gud  være  med  os  alle  og  med  præsident  og  søster  Soren- 
sen på  deres  rejse. 

Holger  P,  Petersen, 
missionspræsident. 

Jesus  Kristus 


Vis  mig  en  historisk  beretning,  der  siger,  at  der  har  levet 

en  mand,  som  hed  Jesus  Kristus jeg  mener  altså  en  virkelig  gam- 
mel, historisk  beretning,  skrevet  på  den  tid,  da  man  mener,  Kristus 
levede. 

Og  denne  beretning  skal  være  skrevet  af  en  mand,  som  ikke  var 
kristen,  men  blot  en  nøgtern  reporter,  som  noterede,  hvad  der  skete 
omkring  ham. 

Ydermere  vil  jeg  gerne  se,  hvor  den  ikke-kristne,  uinteresserede-i-re- 
ligion-reporter  virkelig  taler  om  de  mirakler,  Kristus  udførte,  og  hvor- 
ledes Han  viste  sig  for  mennesker,  efter  at  Han  var  død.  Værsågod  — 
vis  mig  det! 

AHright,  her  er  det.  Det  er  historikeren  Josefus'  optegnelser  fra  den 
tid!  »The  Antiquities  of  Josephus«  findes  på  mange  store  biblioteker. 

Josefus  levede  på  Kristi  tid.  Han  skrev  den  tids  historie.  Han  var 
slet  og  ret  en  objektiv  journalist  og  historiker,  der  bare  gjorde  sit  ar- 
bejde. Helt  i  forbigående,  men  øjensynligt  med  en  vis  ærefrygt,  om- 
taler han  Jesus  Kristus  og  de  mirakler,  Han  udfører  og  ligeledes,  at 
Han  har  vist  sig  for  sine  efterfølgere  efter  sin  død. 

Josefus  — -  husik  nu,  at  han  ikke  er  kristen  — ■  indrømmer,  at  Kristus 
kan  være  Guds  Søn.  Der  er  ingen,  der  kan  forklare  Hams  mirakler,  men 
Han  har  tilhængere  alle  vegne. 

Når  Josefus  omtaler  Kristus  som  et  menneske,  bemærker  han  sam- 
tidigt, at  han  ikke  er  sikker  på,  at  det  er  rigtigt,  fordi  Kristus  kunne 
godt  være  Guds  Søn. 

Husk  nu,  at  vi  taler  om  »Josefus'  optegnelser  fra  oldtiden«,  d.  18. 
bog,  —  og  ikke  om  »Skrifterne«.  Vi  taler  om  historie,  ikke  om  folks 
mening  eller  fantasi.  Vi  lytter  til  ordene  fra  en  historiker,  som  levede 
på  Kristi  tid,  en  objektiv,  upartisk  reporter. 

Det  får  Dem  til  at  tænke  Dem  om  et  øjeblik,  ikke  sandt? 

Og  det  er  lige  bestemt,  hvad  jeg  prøver  på  at  få  Dem  til  at  gøre 

jeg  forlanger  ikke,  at  De  lige  på  minuttet  skal  tro  på  Kristus,  De  skal 
bare  tænke  et  øjeblik! 

Er  det  muligt,  at  Kristus  var  Guds  Søn?  At  når  Han  sagde,  at  tro  på 
Ham  var  det  første  og  vigtigste  princip  for  os  alle,  så  mente  Han  det? 
At  det  er  ikke  nok  at  være  god?  Tro  på  Ham  kræves  af  alle,  som  er 
bekendt  med  Det  nye  Testamente.  I  modsat  fald  lever  vi  stadig  under 
Det  gamle  Testamentes  regler. 

Hør  efter  et  øjeblik! 

Enten  De  nu  tror  på  Kristus  eller  ej,  så  har  vi  her  de  nøgne  fakta: 
at  Han  har  levet  og  udførte  uforklarlige  mirakler.  Dette  betyder,  at 
man  slet  ikke  kan  ignorere  det  problem.  Man  kan  ikke  sådan  uden 
videre  tage  det  for  givet,  at  Kristus  var  en  bedrager.  Det  er  kun  en 
tåbe,  der  ikke  bryder  sig  om  at  finde  ud  af,  hvorledes  det  hænger 
sammen  med  Ham  —  som  ikke  vil  tage  sig  for  at  læse  Det  nye  Testa- 

Thorvaldsens  Kristusfigur. 

mente,  Josefus,  de  romerske  beretninger  og  hvad  andet,  man  kan  få 
fat  på. 

Hvis  De  ikke  tror  på  Kristus,  så  vær  helt  sikker,  vær  positivt  over- 
bevist om,  at  der  ikke  er  nogen  Kristus  til,  før  De  lader  endnu  en  dag 
gå  uden  at  overveje  det.  Kontroller  det,  og  så  een  gang  til,  men  vær 
absolut  positiv,  at  De  tænker  helt  rigtigt,  og  at  Deres  overbevisning 
ikke  bygger  på  den  letteste  måde  at  slippe  ud  af  det  på. 

Jeg  skal  nemlig  sige  Dem:  DE  LEGER  MED  EVIGHEDEN ,  men 

hvis  De  har  ret,  og  der  ikke  er  nogen  Kristus  til,  så  har  De  bare  spildt 
nogle  timer  med  at  læse. 

MEN  HVIS  DE  HAR  URET,  OG  DER  E  R  EN  KRISTUS  TIL,  SÅ 
HAR  DE  GJORT  DEM  SKYLDIG  I  DEN  FORFÆRDELIGSTE  FEJL- 
TAGELSE, ET  MENNESKE  KAN  GØRE  SIG  SKYLDIG  I! 

Fred  Bell  (Fra  Ephraim  Enterprise). 

Beskrivelse  af  Frelseren 

Sandsynligvis  har  ethvert  menneske  sin  bestemte  idé  om,  hvorledes 
Jesus  Kristus  så  ud.  Følgende  beskrivelse  af  hans  udseende  siges  at  være 
blevet  sendt  af  Publius  Lentellus,  præsident  for  Judæa,  til  senatet 
i  Rom: 

»Der  lever  på  denne  tid  i  Judæa  en  mand  med  en  særlig  karakter, 
hans  navn  er  Jesus  Kristus.  Barbarerne  agter  ham  som  deres  profet,  men 
hans  følgesvende  tilbeder  ham  som  den  udødelige  Guds  direkte  af- 
kom. Han  er  begavet  med  en  kraft  uden  sidestykke,  som  kan  kalde 
døde  tilbage  fra  deres  grave  og  helbrede  enhver  form  for  sygdom  med 
et  ord  eller  en  berøring. 

Han  er  høj  og  har  en  smuk  skikkelse;  hans  væsen  er  elskværdigt  og 
ærbødigt;  hams  hår  bølger  om  hans  hoved  i  de  skønne  afskygninger, 
som  ingen  farver  kan  måle  sig  med,  og  falder  i  bløde  lokker  ned  om 
hans  skuldre,  og  deler  sig  ud  til  hver  side  på  hans  isse.  Hans  klæde- 
dragt er  som  nazaræernes,  hans  pande  er  høj  og  uden  rynker,  hans 
kinder  er  glatte  og  med  en  sund  lød;  hans  næse  og  mund  er  formet 
med  udsøgt  symmetri,  hans  skæg  er  kraftigt  og  passer  til  hans  hoved- 
hår, og  når  til  lidt  under  hans  hage  og  deler  sig  i  midten.  Hams  øjne 
er  klare,  strålende  og  rolige. 

Han  irettesætter  med  mildhed  og  anråber  med  øm  og  overbevisende 
stemme  — ■  hele  hans  fremtræden  er  både  i  ord  og  gerning  karakteri- 
stisk for  så  ophøjet  et  væsen.  Intet  menneske  har  set  ham  le,  men  hele 
verden  ser  ham  ofte  græde,  og  så  overbevisende  er  hans  tårer,  at  hele 
skaren  ikke  kan  tilbageholde  deres  tårer,  men  græder  med  ham.  Han 
er  mild,  mådeholden  og  klog  —  kort  sagt,  hvordan  det  end  vil  falde  ud 
til  sidst,  synes  han  for  øjeblikket  at  være  en  mand  af  overordentlig 
skønhed  og  guddommelig  fuldkommenhed  og  overgår  på  enhver  måde 
mennesket.«  (Fra  Millennial  Star,  Vol.  44,  side  701). 


Distriktskonferencerne 

i  foråret  1956  vil   blive  afholdt  som  følger: 

Aalborg    24.    og   25.    marts. 

Odense   7.   og  8.   april. 

Esbjerg    14    og   15.   april. 

Aarhus   21.   og  22.   april. 

København    28.    og  29.   april. 

Oversættelse  fra  Det  Nye  Testamentes  grundtekst 

Af  professor  Frithjof  Fluge,  Norge. 

Det  hedder  i  vor  trosartikel  8,  at  vi  tror  »Bibelen  er  Guds  ord,  for 
så  vidt  som  den  er  rigtig  oversat«.  Der  findes  særlig  mange  og  gode 
grunde  til  at  lade  dette  forbehold  med  hensyn  til  oversættelsen  gælde 
for  Det  Nye  Testamente.  Det  er  jo  et  kendt  faktum,  at  oversættelserne 
fra  Det  Nye  Testamente  varierer.  Ofte  har  oversatte  vers  fået  en  gyl- 
dighed og  et  ordvalg,  som  i  større  eller  mindre  grad  er  præget  af  over- 
sætterens teologiske  eller  religiøse  grundsyn.  Selve  oversættelses-van- 
skelighederne består  i,  at  ord  og  udtryk  i  den  græske  grundtekst  har 
betydningsnuancer,  som  kun  på  fyldestgørende  måde  (adækvat)  kan 
overføres  til  moderne  sprog  efter  omhyggelige  tekststudier.  Dette  for- 
hold fører  med  sig,  at  man  ofte  må  give  en  bred  margin  for  oversæt- 
terens subjektive  skøn.  Et  sådant  subjektivt  skøn  kan  dog  ofte  få  mær- 
kelige udslag.  Hvor  indholdet  af  et  vers  drejer  sig  om  teologisk  set 
lidet  vigtige  eller  perifere  spørgsmål,  er  det  ikke  så  farligt,  selvom 
nøjagtighed  jo  er  prisværdig  i  alle  tilfælde.  Værre  er  det,  når  over- 
satte vers  formelig  dufter  af  synspunkter  og  læreopfattelser,  som  mere 
genspejler  oversætterens  skøn  og  opfattelse,  end  de  repræsenterer 
teksten  selv.  Nogle  eksempler  på  dette  skal  gives  i  det  følgende,  til 
læserens  velvillige  studium.*) 

Et  graverende  eksempel  på  en  indført,  subjektiv  opfattelse  har  man 
i  Lukas  22:37,  hvor  den  norske  version  i  forbindelse  med  det  græske 
telos  virker  fordrejende  (den  danske  Bibel  har  i  dette  tilfælde  den 
rigtige  oversættelse).  Det  hedder  i  den  norske  oversættelse  af  dette 
vers:  »For  det  som  er  sagt  om  mig  er  til  ende«.  Ordene  udtaltes  af 
Kristus.  Således  som  det  står  oversat  i  Lukas  22,  betyder  det,  at  det, 
som  er  sagt  og  profeteret  om  Kristus,  er  til  ende.  Men  dette  strider  jo 
bestemt  mod  den  opfattelse,  at  meget  af  det,  som  blev  sagt  om  Kristus, 
ikke  var  til  ende,  da  han  udtalte  ordene.  I  grundteksten  står  der  da 
også  noget  ganske  andet,  nemlig:  »Med  min  livsgerning  er  det  slut«. 
Verset  hentyder  til,  at  ikke  længe  efter  blev  Kristus  naglet  til  korset. 


*)  Synspunkterne  i  det  følgende  bygger  på  undersøgelser  af  eksperter,  hvis  ind- 
sigt og  opfattelse  der  er  god  grund  til  at  have  tillid  til.  Af  tekstkritiske  kilder  kan 
her  —  for  den  interesserede  læser  —  nævnes :  Novum  Testamentum  graece  cum 
apparatu  critico  (udg.  quarta  decima,  1930,  udarbejdet  af  professor  Nestle).  Lige  så 
vigtigt  er  professor  Eberlings  tekstkritiske  værk:  Griechisch-Deutsches  Worterbuch 
zu  den  Schriften  zum  Neuen  Testament  (udg.  1929).  Et  højtvurderet  arbejde  er  også 
professor  Friderichsens  og  dr.  Heikels :  Nya  Testamentet  och  de  apostoliska  fåderna 
(udg.  1934).  Dette  arbejde  har  den  fordel,  at  det  sondrer  mellem  Det  Nye  Testa- 
mentes græske  udtryk,  og  ord  og  betydninger  hos  kirkefædrene;  som  bekendt  er  en 
del  af  fraseologien  blandt  de  første  kirkefædre  fra  100  og  200-tallet  kommet  ind  i 
Det  Nye  Testamente.  En  kilde  til  en,  forøvrigt  meget  kort,  vurdering  af  omvendel- 
ses-begrebet har  man  i  Hyrum  M.  Smith  og  dr.  James  M.  Sjodahls :  Doctrine  and 
Covenants  Commentary  (udg.  Salt  Lake  City,  1954).  Sondringen  i  denne  ypperlige 
kommentar,  side  324,  mellem  udtrykket  »omvendelse«  (på  græsk  metanoia)  og  ud- 
trykket »forandring  af  (livs) plan«  (på  græsk  metameleia)  —  en  vigtig  sondring  — 
stemmer  overens  med  profesor  Friderichsens. 

I  det  følgende  må  transskriptionen  af  græske  ord  ske  ved  hjælp  af  danske  bog- 
staver, da  de  græske  jo  er  helt  forskellige.  —  En  tak  rettes  til  slut  til  ældste  David 
F.  Mitchell,  Bergens  gren,  Norge,  for  stimulerende  konversation  om  de  omhandlede 
spørgsmål. 

Grundteksten  giver  ikke  bare  verset  en  helt  anden  mening,  men  også 
et  helt  andet  teologisk  perspektiv:  hverken  profetierne  om  Kristus 
eller  åbenbaring  fra  Kristus  var  til  ende  i  og  ved  at  han  døde  på  kor- 
set. Men  netop  den  mening,  at  Kristus  afsluttede  al  profeti  og  åbenba- 
ring, er  jo  som  bekendt  et  vigtigt  lærepunkt  så  vel  i  katolsk  som  i  re- 
formert teologi.  Hvis  en  teolog  derfor  vil  forsvare  det  standpunkt,  at 
der  ikke  længere  findes  profeti  og  åbenbaring,  på  grundlag  af  Lukas 
22.  kapitel,  så  bliver  hans  forsvar  helt  kraftesløst,  fordi  grundteksten 
ikke  siger  noget  om,  at  profetierne  er  bragt  til  ende,  men  at  Kris*ti 
livsgerning  er  slut. 

Et  eksempel  på  en  tekstversion,  som  stiller  Gud  i  et  ganske  mærke- 
ligt lys,  har  man  i  Romerbrevet  11:29.  Der  står:  »Sine  nådegaver  og 
sit  kald  fortryder  Gud  ikke«,  (norsk:  »Angrer  Gud  ikke  på«).  Natur- 
ligvis dukker  her  spørgsmålet  op  hos  den  kritiske  læser  af  verset:  »Kan 
da  en  fuldkommen  Gud  angre  i  dette  ords  almindelige  betydning?« 
I  daglig  tale  forstår  man  jo  med  ordet  »fortryde«  (angre)  det  samme 
som:  »bedrøvelse  over  en  begået  synd«.  Enkel  logik  siger,  at  i  denne 
betydning  af  ordet  »anger«  kan  Gud  ikke  angre,  fordi  han  ikke  kan 
synde,  og  derfor  heller  ikke  blive  bedrøvet  over  sin  synd.  Fra  et  rent 
fornuftsmæssigt  synspunkt  kunne  man  derfor  i  alle  tilfælde  have  ad- 
skilligt at  indvende  mod  Rom.  11:29.  Men  ser  man  på  grundteksten, 
så  betyder  verset  noget  ganske  andet,  og  mere  i  overensstemmelse  med 
en  »fornuftsmæssig  teologis  opfattelse«,  for  at  bruge  et  af  min  afdøde 
ven,  dr.  Widtsoes  yndlingsudtryk.  Det  græske  metameleia  er  ganske 
vist  både  i  Rom.  11  og  f.  eks.  i  2.  Kor.  7:10  oversat  med  »anger«  (for- 
tryde). Men  i  Rom.  11  betyder  ordet  det  samme  som:  »ingen  plan- 
ændring« =  »uigenkaldelig«.  Meningen  i  verset  er  altså,  at  Guds  nåde- 
gaver er  uigenkaldelige  i  den  betydning,  at  de  ikke  forandres,  fordi 
han  ikke  kan  forandres;  han  er  den  samme  i  går,  i  dag  og  til  evig  tid. 

Mindre  betydningsfuld  er  forrykkelsen  af  meningen  i  Galaterbrevet 
2:11.  Her  står  der,  at  Paulus  sagde  Kefas  »imod  lige  op  i  øjnene,  fordi 
der  var  ført  klagemål  imod  ham«  (I  den  danske  Ribel:  »imod  ham  lige 
i  hans  åbne  øjne,  thi  dømt  var  han«).  Det  græske  nøgleord  her,  kata- 
ginosko,  kan  have  flere  betydninger;  i  1.  Johs.  3:20  betyder  det  f.  eks. 
»fordømmelse«.  Men  i  Galaterbrevet  må  den  nøjagtige  oversættelse 
blive:  »Han  (Kefas)  var  skarpt  misbilliget«  af  de  hedninge-kristne, 
d.  v.  s.  de  hedninge-kristne  kunne  ikke  lide  ham,  og  dette  er  jo  noget 
andet  end,  »at  der  var  ført  klagemål  imod  ham«. 

Det  er  selvfølgelig  at  vente,  at  man  vil  finde  oversættelsesfejl  i  for- 
bindelse med  skriftsteder,  hvis  indhold  berører  de  sædvanlige  kristne 
dogmer.  Arvesyndsdogmet,  d.  v.  s.  påstanden  om,  at  alle  mennesker  på 
grund  af  Adams  fald  er  født  i  synd,  og  født  med  synd,  er  her  illustre- 
rende. Det  græske  ord  for  synd  i  forskellige  sammensætninger,  hamar- 
tia,  betyder  egentlig  at  begå  en  fejl,  gøre  noget,  som  er  uhensigtsmæs- 
sigt, ufornuftigt,  eller  begå  et  lovbrud.  Det  er  temmelig  tvivlsomt,  om 
ordet  oprindelig  har  betegnet  noget  etisk  kvalitetsbegreb  synd  i  det 

hele  taget.  I  den  hellensk-klassiske  periode  fra  omkring  år  400  f.  Kr., 
med  Sokrates,  Platon  og  Aristoteles,  var  ordet  en  betegnelse  for  begre- 
bet »uhensigtsmæssighed«.  Oversættelsen  i  1.  Johs.  5:16  er:  »Dersom 
nogen  ser  sin  broder  gøre  en  synd,  som  ikke  er  til  døden«,  men  kan 
med  lige  så  god  mening  omskrives,  så  ordet  »synd«  bliver  til  »begå  en 
overtrædelse«,  d.  v.  s.  et  lovbrud.  I  Peters  1.  brev  2:20  er  imidlertid 
grundteksten  blevet  stærkt  forandret.  Her  siger  den  norske:  »Hvad  ros 
er  det,  om  I  er  tålmodige,  når  I  synder  og  får  straf  for  det?«  (Den 
danske:  »Thi  hvad  ros  fortjener  det,  om  I  tålmodigt  finder  jer  i  at 
blive  slået,  når  I  forsynder  jer?«)  Den  rigtige  version  skulle  her  være: 
»For  hvad  ros  er  det,  om  I  er  tålmodige,  når  I  forgår  eder  mod  den 
borgerlige  lov  og  får  straf  for  det?«.  Forskellen  er  ganske  tydelig. 
Ordet  »synd«  kan  forøvrigt  stå  for  en  individuel  handling,  som  i  Matt. 
12:31,  for  en  tilstand  (  i  verden)  i  Rom.  5:12,  og  for  en  personificeret 
synd  i  Rom.  5:20. 

Et  eksempel  på  en  nok  så  anstrengt  oversættelse  har  man  i  Gal.  4:20, 
i  forbindelse  med  det  græske  alasso:  »Jeg  skulle  ønske  at  være  tilstede 
hos  eder  nu,  og  omskifte  min  røst«  (Dansk:  »Jeg  ville  ønske,  jeg  var 
hos  jer  nu  og  kunne  ændre  min  røst«).  Sætningen  leder  tanken  hen 
på  et  menneskes  stemmeskifte.  Men,  som  også  professor  Friderichsen 
så  stærkt  betoner,  må  den  rigtige  version  blive:  »Jeg  skulle  ønske  at 
være  tilstede  hos  eder  nu,  og  jeg  ville  tale  i  forandret  tone«  (efter 
behovet). 

Læseren  vil  sikkert  være  bekendt  med  den  jødiske  skik  at  græde  over 
deres  afdøde  med  megen  larm  og  brask,  som  på  græsk  udtrykkes  i 
forbindelse  med  torubios.  Oversætternes  kendskab  til  denne  skik  har 
vel  sandsynligvis  også  indvirket  på  oversættelsen  af  Mat.  9:23:  »Og  da 
Jesus  kom  ind  i  synagoge-forstanderens  hus,  og  så  fløjtespillerne  og 
hoben,  som  larmede,  sagde  han  til  dem«.  Men  her  betyder  det  græske 
ord  ikke  det  konkrete  »larm«,  »støj«,  »brask«,  men  det  betyder  det 
overførte  (abstrakte)  ord  »oprørt«,  »sindsmæssig  ophidset«.  Korrekt 
bliver  derfor  teksten  her:  »Og  da  Jesus  kom  ind  i  synagoge-forstande- 
rens hus  og  så  fløjtespillerne  og  den  oprørte  menneskemængde,  sagde 
han  til  dem«. 

Heller  ikke  oversættelsen  af  Romerbrevet  14:19  er  tilfredsstillende. 
I  vort  Nye  Testamente  hedder  det:  »Lad  os  derfor  stræbe  efter  det, 
som  tjener  til  fred  og  til  gensidig  opbyggelse«.  Ordet  »opbyggelse« 
er  et  typisk  Luther-ord,  som  reformerte  teologer  bruger  med  forkær- 
lighed. I  grundteksten  står  der  imidlertid:  »Lad  os  derfor  stræbe  efter 
det,  som  tjener  til  fred  og  til  gensidig  styrke«. 

Adskillig  mer  typisk  teologiske  fra  et  Luther-synspunkt  er  oversæt- 
telser i  forbindelse  med  det  græske  nous.  Adskillige  steder  er  dette 
ord  oversat  med  »sind«  i  betydningen  sindelag.  Men  det  betyder  egent- 
lig »fornuft«,  og  der  er  ingen  grund  til  ikke  at  beholde  den  oprindelige 
mening.  I  Rom.  7:25  står  der  f.  eks.:  »Så  tjener  jeg  da  Guds  lov  med 

mit  sind«,  og  i  vers  23:  ».  .  .  som  strider  mod  loven  i  mit  sind«.  I 
begge  tilfælde  kan  ordet  »fornuft«  erstatte  »sind«. 

En  kritisk  gennemgang  af  Det  Nye  Testamente  viser  derfor,  at  der 
findes  en  mængde  steder,  hvor  oversættelsen  afviger  i  større  eller 
mindre  grad  fra  grundteksten. 

Professor  Frithjof  Fluge. 


Udvandrerne  til  Utah 

Aalborg  Stiftstidende  bragte  den  18.  december  1955  følgende 
kronik,  skrevet  af  tidligere  missionspræsident  i  den  danske  mis- 
sion, Orson  B.  West,  som  nu  er  bosat  i  Salt  Lake  City,  Utah. 

Alle  og  enhver  ved,  at  Utahs  danske  befolkning  er  frugten  af  mor- 
monismens forkyndelse  i  de  sidste  hundrede  år.  De  første  mormon- 
missionærer  kom  til  Danmark  i  juni  1850,  og  i  løbet  af  ganske  få  år 
havde  de  vundet  så  mange  proselytter,  at  der  var  opstået  anselige  me- 
nigheder flere  steder.  Den  dag  i  dag  har  tusinder  af  danske  hjem  til- 
knytning til  Utah  gennem  slægtninge,  nære  eller  fjerne.  I  tiden  fra 
1850  til  1900  udvandrede  tredive  tusinde  skandinaviske  mormoner  til 
Amerika,  og  heraf  var  igen  størstedelen  danske.  Ifølge  en  afhandling 
af  William  Mulder,  professor  i  engelsk  ved  universitetet  i  Utah,  var  i 
1850erne  over  tre  fjerdedele  af  Danmarks  totale  emigration  til  De 
forenede  Stater  mormoner  og  næsten  to  femtedele  i  1860erne,  ganske 
overvældende  og  vel  tildels  også  overraskende  tal. 

Blandt  danske  og  danske  efterkommere  i  Utah  og  i  det  hele  taget  i 
de  vestlige  stater  findes  der  et  meget  stort  antal  dagbøger,  soin  i  de 
allerfleste  tilfælde  ikke  kan  læses  af  deres  indehavere,  fordi  de  er 
skrevet  på  dansk.  Forfatteren  af  denne  kronik  har  været  så  heldig  at 
have  haft  lejlighed  til  at  læse  nogle  af  disse  dagbøger,  som  i  litterær 
henseende  vel  ikke  er  mesterværker,  men  som  til  gengæld  er  rige  og 
værdifulde,  menneskelige  dokumenter.  De  er  for  de  flestes  vedkom- 
mende skrevet  i  enfoldig  stil  og  med  mangelfuld  retskrivning  og  knud- 
ret sprog.  Men  når  man  læser  dem,  glæder  man  sig  gang  på  gang  over 
visse  nationale  karaktertræk,  der  som  en  rød  tråd  løber  igennem  dem. 
Ærlighed,  trofasthed,  udholdenhed,  kærlighed  til  hustru  og  børn  og 
kærligheden  til  det  gamle  land,  som  de  aldrig  glemte,  selv  om  de  følte 
sig  hjemme  i  de  nye  omgivelser  og  blev  gode  og  nyttige  borgere  og 
ofte  fremragende  ledere  i  de  byer  og  sogne,  hvor  de  slog  sig  ned. 

Dagbøgerne  strækker  sig  ofte  over  mange  år  og  er  ført  med  stor  nøj- 
agtighed hver  eneste  dag  og  fortæller  om  små  og  store  oplevelser  og 
giver  et  fortrinligt  indblik  i  folks  levevis  og  tænkemåde.  Disse  ned- 
skrevne livshistorier  begynder  naturligvis  alle  i  Danmark  i  1850erne 
og  fortæller  om  nedskrivernes  omvendelse  til  den  nye  religion,  deres 

indre  kampe  og  sjælekvaler,  den  megen  modgang  og  forfølgelse,  de 
måtte  lide.  Især  kommer  det  ofte  til  skarpe  sammenstød  mellem  for- 
ældre og  børn,  den  evige  kamp  mellem  tro  og  overbevisning  på  den 
ene  side  og  respekten  for  det  gamle  og  det  nedarvede  på  den  anden 
side.  Forældrene  kunne  ikke  forstå  børnenes  begejstring  for  deres  nye 
tro,  og  børnene  kunne  ikke  forstå  forældrenes  fastholden  ved  det  gam- 
le. At  der  har  fundet  hjertegribende  scener  sted,  når  en  ung  mand  eller 
en  ung  kvinde  forlod  hjemmet  for  at  rejse  til  Utah,  er  der  ingen  som 
helst  tvivl  om.  Forældrene  har  i  mange  tilfælde  tryglet  og  bedt  børnene 
om  at  blive,  men  børnenes  tro  på  det  nye  evangelium  var  så  rodfæstet, 
at  intet  kunne  rokke  dem  fra  deres  en  gang  tagne  beslutning. 

For  mange  af  dem,  der  sluttede  sig  til  mormonerne,  var  det  en  vir- 
kelig åndelig  oplevelse,  hvilket  tydeligt  fremgår  af  dagbøgerne.  De 
syntes  at  have  fundet  det,  de  søgte  efter,  og  fik  fred  i  sindet,  hvor  tå- 
belig deres  omvendelse  end  syntes  mange  af  deres  pårørende  og  ven- 
ner.  Men  de  måtte  betale  prisen  for  deres  omvendelse  i  form  af  tab  af 
slægt  og  venner,  hvad  der  naturligvis  blot  gjorde  dem  endnu  stærkere 
i  deres  overbevisning,  hvis  de  var  lavet  af  det  rette  tømmer. 

Lad  mig  citere  begyndelsen  af  en  typisk  dagbog,  skrevet  af  en  Peter 
Nielsen,  som  ingen  kender  i  Danmark  i  dag. 

»Jeg  er  født  den  23.  marts  1824  i  Poulsker  sogn  på  øen  Bornholm. 
Min  far,  Niels  Jensen,  og  min  mor,  Gjertrud  Kirstine,  flyttede  til  Bo- 
delsker sogn,  da  jeg  var  tre  år  gammel.  De  var  medlemmer  af  den 
lutherslke  kirke,  og  jeg  blev  opdraget  i  denne  kirkes  lærdomme,  som 
er  den  dominerende  kirke  her  i  landet.  Selv  om  de  var  fattige,  sendte 
de  mig  i  skole,  og  ifølge  landets  forhold  og  omstændigheder  fik  jeg  en 
god  uddannelse  og  god  kundskab.  Da  jeg  var  fjorten  år  gammel,  blev 
jeg  konfirmeret,  hvad  der  var  skik  og  brug  i  landet.  Samme  år  blev 
jeg  isat  i  lære  hos  en  skomager  og  blev  der  omkring  tre  år,  hvorefter 
jeg  i  efteråret  1841  rejste  til  Bønne,  hvor  jeg  blev  omkring  fem  år. 
Her  stiftede  jeg  bekendtskab  med  megen  ugudelighed,  da  folk  der  i 
byen  var  sunket  dybt  ned  i  synd  og  mørke  og  søgte  deres  eget  og  ikke 
havde  tro  på  Jesus  Kristus  og  ikke  kendte  Gud. 

I  foråret  1846  rejste  jeg  til  København  (Danmarks  hovedstad)  og 
arbejdede  ved  mit  fag,  og  en  tid  tog  jeg  del  i  verdens  fornøjelser,  men 
fra  1849,  da  jeg  blev  forlovet  med  min  nuværende  hustru,  blev  mine 
følelser  alvorlige  og  dybe,  og  fra  da  af  fandt  jeg  ingen  glæde  i  verdens 
fornøjelser.« 

Her  får  vi  straks  et  ganske  godt  indtryk  af  manden.  Han  var  en 
alvorligt  tænkende  natur,  for  hvem  livet  havde  en  dybere  mening.  Da 
han  kom  til  at  tænke  nærmere  over  livet  og  dets  mening,  sagde  han 
»verden«  farvel,  og  uden  fravigelse  fra  den  engang  valgte  kurs  sty- 
rede han  sit  skib  i  nøje  overensstemmelse  med  sin  overbevisning  og 
tro.  Et  smukt  og  tiltalende  karaktertræk  hos  et  menneske. 

Det  krævede  absolut  overbevisning  og  moralsk  mod  at  blive  mor- 
mon i  de  dage;  frafaldet  var  derfor  også  stort  blandt  de  mennesker, 

som  ikke  kunne  modstå  presset  fra  slægt  og  venner  og  latterliggørelsen 
og  forfølgelsen,  som  uvægerligt  fulgte  i  omvendelsens  kølvand. 

Peter  Nielsen  måtte  i  hvert  fald  betale  for  sin  afvigende  opfattelse 
af  tingene  med  tab  af  slægt  og  venner  og  følelsen  af  at  være  sat  uden- 
for. Men  det,  der  holdt  ham  og  hans  trosfæller  oppe,  var  håbet  om  at 
komme  til  »Zion«  og  der  samles  med  ligesindede  fra  hele  Europa. 

Hans  og  hams  families  drøm  gik  i  opfyldelse  i  maj  1862,  da  de  for- 
lod Danmark  for  over  England  at  rejse  til  Amerika.  Den  1G.  maj 
forlod  de  sammen  med  flere  hundrede  andre  Europa  ombord  på  et 
stort  sejlskib,  der  hed  »Monarch  of  the  See«.  Peter  Nielsen  fører  nøj- 
agtig dagbog  over  rejsens  begivenheder,  så  vi  kan  følge  udvandrerne 
på  deres  lange  færd.  Når  vi  hører,  at  de  ikke  nåede  Salt  Lake  City 
førend  den  22.  september  efter  en  rejse  fra  New  York  på  tre  måne- 
der, kan  vi  danne  os  en  forestilling  om.  hvor  vanskelig  en  sådan  rejse 
må  have  været.  Ifølge  dagbogen  tilbagelagde  de  ofte  ikke  mere 
end  15 — 20  km  om  dagen.  Flere  dødsfald  indtraf  undervejs,  og  de 
døde  måtte  så  begraves  ude  på  den  amerikanske  prærie  og  måtte  altså 
efterlades  der  i  en  ukendt  grav.  Hvor  megen  sorg  og  smerte  har  det 
ikke  voldt,  når  en  far  og  mor  måtte  forlade  stedet,  hvor  deres  datter 
eller  søn  fandt  det  sidste  hvilested,  et  sted,  som  de  aldrig  mere  fik  at 
se.  De  havde  kun  mindet  om  deres  kære  i  behold,  men  rejsen  måtte 
fortsættes.  Men  til  deres  sidste  dag  havde  de  denne  sviende  fornem- 
melse om  en  ukendt  grav,  der  lå  et  sted  derude  på  de  istore  vidder  af 
prærielandet.  Men  sådan  var  udvandrernes  lod  i  forrrige  århundrede. 
Intet  under  da,  at  udvandrerne  ved  deres  lejrbål  om  aftenen  ofte  istem- 
te »Kom,  hellige,  fremad  og  frygter  ej«,  en  sang,  der  var  blevet  til  på 
vandringen  mod  vest  og  skrevet  af  en  engelsk  emigrant  ved  navn  Wm. 
Claytom.  Andet  vers  af  sangen,  der  lyder  således,  var  en  mindelse  om, 
at  rejsen  mod  vest  var  en  stadig  kamp  mod  træthed,  naturkræfterne, 
indianeroverfald  og  mismod: 

Mon  vi  skal  græde,  om  vor  lod  er  hård? 

Nej,  o  nej  —  alt  er  vel! 

Hvo  kan  forvente  han  belønning  får, 

som  i  kamp  ej  tog  del? 

Omgjord  din  lænd  og  tab  ej  mod! 

Gud  fører  os  på  sikker  fod, 

og  vi  skal  føle  i  vor  sjæl, 

alt  er  vel  —  alt  er  vel. 

Lad  os  igen  vende  tilbage  til  Peter  Nielsen  og  hans  dagbog,  som  er 
så  typisk  for  de  fleste  af  dagbøgerne.  Trængslerne  og  prøverne  var 
ikke  forbi,  fordi  han  og  die  andre  udvandrere  var  kommet  til  deres  be- 
stemmelsessted. Dem  13.  april  1863  skriver  han  følgende: 

»Om  morgenen  tog  jeg  over  floden  for  at  se  til  min  ko,  men  jeg  fandt 
den  død  på  samme  sted,  hvor  jeg  havde  fodret  den  i  går.  Det  var  et 
stort  tab  for  mig,  da  jeg  ikke  havde  andre  køer.«  Det  er  vel  ikke  svært 

at  forstå  Peter  Nielsens  følelser  hin  morgen.  Den  eneste  ko  —  og  nu 
lå  den  død! 

»A.  P.  Jensen  kom  for  at  se  til  mig  i  søndags  og  forlangte,  at  jeg 
gav  ham  min  vogn  som  en  delvis  betaling  af  de  penge,  han  lånte  mig 
til  min  emigration.  Jeg  prøvede  i  al  venlighed  at  overtale  ham  til  at 
lade  mig  beholde  den,  da  han  selv  havde  en  vogn,  der  er  lige  så  god, 
og  okser,  og  ifølge  vor  overenskomst  i  Danmark  kunne  han  ikke  for- 
lange noget  af  mig  førend  til  efteråret,  men  han  blev  vred  og  skældte 
mig  ud.  Efter  at  jeg  havde  gennemtænkt  sagen,  kom  jeg  til  den  slut- 
ning, at  det  var  bedre  at  lide  uret  end  at  gøre  uret,  og  jeg  lod  ham 
have  vognen  og  stolede  på,  at  Herren  ville  blive  ved  med  at  hjælpe 
mig,  at  når  jeg  gør,  hvad  jeg  kan,  vil  han  give  mig  det  nødvendige  til 
livets  ophold  for  mig  og  min  familie.  Desuden  har  jeg  betalt  15  dollar 
på  min  gæld  i  vinter  og  føler  mig  taknemlig  mod  Herren,  at  jeg  har 
været  i  stand  til  at  gøre  det.« 

Hatten  af  for  denne  emigrant  fra  Danmark,  som  i  dette  lille  træk 
viste  en  så  stor  sjælsstyrke,  som  man  sjældent  finder. 

Den  danske  mormon  emigrant  i  forrige  århundrede  blev  et  stort  ak- 
tiv for  det  nye  land,  som  han  med  sin  arv  fra  fædrelandet  hjalp  med 
til  at  bygge  op.  Egenskaber  som  ærlighed,  flid,  trofasthed  vil  være  ak- 
tiver i  et  hvilket  som  helst  land.  Hans  efterkommere  i  dag  er  lovlydige 
fredselskende  mennesker,  som  har  røgtet  den  arv,  de  modtog,  på  ud- 
mærket vis  til  gavn  for  Amerika  og  et  evigt  hædersminde  for  Danmark. 

Orson  B.  West. 


Tale  ved  generalkonferencen 
i  Salt  Lake  City 

søndag  den  3.  april  1955  af  præsident  Joseph  Fielding  Smith 
af  De  Tolv  Apostles  Råd. 
Mine  brødre,  søstre  og  venner! 

Jeg  er  klar  over,  at  dette  er  en  meget  vigtig  og  ansvarsfuld  plads;  at 
vore  ord  går  langt  omkring,  i  en  udstrækning,  som  vi  ikke  selv  ved. 
Det  er  derfor  nødvendigt,  at  vi  har  Herrens  Ånds  vejledning,  så  vi 
kan  tale  hans  sandhed.  Jeg  håber,  at  de  få  ord,  jeg  skal  sige,  må  finde 
genklang  i  Deres  hjerter,  og  blive  dikteret  af  Herrens  Ånd. 

Da  vor  Herre  og  Frelser  engang  sluttede  en  tale,  kom  mange  til  tro 
på  ham.  Der  står  skrevet:  »Jesus  sagde  nu  til  de  jøder,  som  var  kommet 
til  tro  på  ham:  Hvis  I  bliver  i  mit  ord,  er  I  sandelig  mine  disciple,  og 
I  skal  forstå  sandheden,  og  sandheden  skal  frigøre  jer.«  (Johs.  8:31-32). 

Den  eneste  sandhed,  som  gør  os  frie,  er  sandheden  om  Jesu  Kristi 
evangelium.  Ja,  i  virkeligheden  hører  al  sandhed  til  Jesu  Kristi  evan- 
gelium. Da  vor  Frelser  blev  bragt  for  Pilatus,  spurgte  denne  ham,  om 
han  var  en  konge.  Jesus  svarede:  »Du  har  ret,  jeg  er  en  konge.  Dertil 
er  jeg  født,  og  dertil  er  jeg  kommen  til  verden,  at  jeg  skal  vidne  om 

sandheden.  Enhver,  som  er  af  sandheden,  hører  min  røst«.  (Johs. 
18:37). 

Så  spurgte  Pilatus  ham:  »Hvad  er  sandhed?«  Måske  blev  der  ikke 
givet  Frelseren  nogen  tid  til  at  svare  ham.  Måske  tav  han,  og  fra  den 
tid  og  til  nu  er  der  skrevet  bøger,  der  stiller  dette  spørgsmål.  Det  ene- 
ste sande  svar,  der  er  blevet  givet,  blev  af  Herren  givet  til  Profeten 
Joseph  Smith: 

»Og  sandhed  er  kundskab  om  tingene,  som  de  er,  som  de  var,  og 
som  de  skal  blive.«  (L.  &  P.  93:24).  Med  andre  ord,  sandhed  er  det, 
som  varer  ved.  Alt  andet  må  forgå.  Da  dette  er  sandt,  påhviler  det  os 
at  søge  efter  sandheden  —  den  sandhed,  som  Frelseren  talte  om,  som 
gør  os  fri. 

Ikke  al  sandhed  er  af  samme  værdi  eller  betydning.  Nogle  sand- 
heder er  større  end  andre.  Den  største  sandhed,  eller  de  største  sand- 
heder, finder  vi  i  Jesu  Kristi  evangeliums  grundprincipper.  Først  af 
alt,  at  Jesus  Kristus  er  Guds  Søn,  verdens  Forløser,  som  kom  til  denne 
verden  for  at  dø,  så  mennesket  kan  leve.  Den  sandhed  bør  vi  kende. 
Det  er  langt  mere  vigtigt  at  vide,  at  Jesus  Kristus  er  vor  Forløser,  at 
han  har  givet  os  det  evige  livs  principper,  end  det  er  at  vide  alt,  hvad 
man  kan  opnå  ved  verdslig  undervisning. 

Det  er  langt  mere  vigtigt  at  vide,  at  dåben  er  til  syndernes  forladel- 
se, og  at  syndsforladelse  vil  komme,  når  den  bliver  udført  på  rette 
måde  af  en,  der  har  myndighed  dertil,  og  at  når  dåben  følges  af  hånds- 
pålæggelse for  den  Helligånds  gave,  vil  vi  til  sidst  komme  tilbage  til 
Gud  vor  Faders  nærværelse,  gennem  den  Helligånds  vejledning. 

Vi  ved,  at  vejen  til  evigt  liv  er  langt  mere  vigtig  end  al  den  lær- 
dom, som  verden  kan  give.  Vi  finder  det  i  de  hellige  pricipper,  som  er 
blevet  åbenbaret  for  sidste  gang,  og  i  de  ordinancer,  som  bliver  ud- 
ført for  sidste  gang  —  det  vil  sige  i  Tidernes  Fyldes  Uddeling  —  for 
evangeliet  vil  aldrig  blive  gengivet  igen.  Det  er  blevet  gengivet  for 
at  blive  her.  Herren  har  ordineret  sine  tjenere,  og  har  givet  dem  be- 
myndigelse til  at  udføre  hans  love,  til  at  prædike  hans  evangelium, 
til  at  råbe  omvendelse,  til  at  kalde  mennesker  til  at  ydmyge  sig  og 
modtage  disse  det  evige  livs  fundamentale  principper. 

Vejen  til  evigt  liv  er  her.  De  pagter,  som  blev  forjættet  og  som  fører 
til  denne  store  gave,  er  her.  Alle  mennesker  på  jorden  har  nu  det 
privilegium  ikke  alene  at  omvende  sig,  men  også  at  få  syndsforladelse 
gennem  dåbens  vande,  og  den  Helligånds  gave  ved  håndspålæggelse, 
og  at  modtage  de  pagter  og  forpligtelser,  som  blev  forjættet  i  fordums 
dage,  og  som  vil  bringe  dem  tilbage  i  Gud  vor  Faders  nærværelse. 

Disse  velsignelser  koster  intet.  Det  er  de  vigtigste  sandheder  i  hele 
verden.  Brødre  og  søstre,  vi  har  modtaget  dem.  Lad  os  være  sande  og 
trofaste,  ikke  vende  os  hverken  til  højre  eller  venstre,  når  vi  holder 
Herrens  befalinger,  og  lad  os  ved  eksempel,  så  vel  som  ved  forskrifter, 
tjene  ham,  det  beder  jeg  ydmygt  om  i  Jesu  Kristi  navn.  Amen. 

Præsident  Joseph  Fielding  Smith. 

Afskedsfest 


I  forbindelse  med  grenskonferencen  holdt  København  gren  lørdag 
den  28.  januar  en  afskedsfest  for  missionspræsident  og  søster  Junius 
M.  Sorensen. 

Kvindelig  hjælpeforening  havde  pyntet  bordene  med  forårsløv  og 
levende  krokusplanter,  og  salen  var  smykket  med  det  danske  og  det 
amerikanske  flag  over  døren.  Der  mødte  dobbelt  så  mange  søskende, 
venner  og  missionærer,  som  der  var  dækket  til,  men  hvor  der  er 
hjerterum,  er  der  husrum,  og  ved  hjælp  af  ekstra  borde  og  bænke 
lykkedes  det  at  få  plads  til  alle.  Da  alle  var  kommet  på  plads,  blev 
præsident  og  søster  Sorensen  ført  ind  i  salen  af  grensforstanderska- 
bet,  medens  alle  i  salen  rejste  sig  for  at  hylde  dem. 

Efter  sangen  »Kom  hellige«  og  bøn  ved  broder  Thorkil  Dress ø 
fremsagde  søster  Annie  Ringheim  en  til  lejligheden  forfattet  prolog, 
hvorefter  nogle  småbørn  overrakte  søster  Sorensen  en  stor  buket 
hvide  syrener  og  røde  tulipaner. 

Grensforstanderen,  broder  Gustav  Olsen,  ledede  festen  og  annonce- 
rede aftenens  program,  der  var  en  passende  blanding  af  alvorlig  og 
munter  underholdning,  og  vekslede  med  servering  af  lagkage,  kring- 
le og  sodavand  til  alle  de  tilstedeværende. 

Vi  hørte  først  en  duet  »Nu  farvel  vi  eder  byde«  ved  søster  Inger 
Larsen  og  søster  Anna  Holmquist,  hvorefter  grensforstanderen  fra 
Amager  gren,  broder  Villy  Sørensen  i  en  tale  bragte  det  afgående 
præsidentpar  en  tak  fra  Amager  gren.  Søster  Karen  Margrethe  Peter- 
sen spillede  Chopins  Regnvejrspræludium,  og  broder  Thorkil  Dressø 
talte  derefter  for  København  gren.  Søster  Anna  Kragh  deklamerede 

på  fremragende  måde  det  berømte  digt  »Den  døende  fægter«,  der  ind- 
ledes med  den  kendte  pompøse  linie:  »Hører  I  bifaldets  brus  fra  det 
mægtige  amfiteater?«.  Så  kom  aftenens  højdepunkt,  overrækkelse  af 
gaven  fra  missionærerne  og  forskellige  grene  i  missionen.  Da  hele  ga- 
ven, der  bestod  af  sølvbestik  i  Riberhus  mønstret,  ikke  havde  kunnet 
skaffes  til  selve  dagen,  var  overrækkelsen  af  en  prøve  af  bestikket  ar- 
rangeret på  en  morsom  måde  ved  hjælp  af  en  missionær  i  en  stor 
trunk,  som  præsident  og  søster  Sorensen  selv  måtte  låse  op. 

Efter  overrækkelsen  af  gaven,  der  blev  fulgt  af  en  takketale,  først 
fra  søster  Sorensen  og  derefter  fra  præsidenten,  var  der  oplæsning 
af  et  folke-eventyr  ved  broder  Jørgen  Jensen,  hvorefter  alle  missionæ- 
rerne fra  distriktet  sang  et  par  amerikanske  sange  for  os. 

Så  var  den  officielle  del  af  festen  forbi,  men  derefter  bragte  en 
række  brødre  og  søstre  i  korte  taler  en  personlig  tak  til  præsidentpar- 
ret for  den  tid,  de  har  tilbragt  i  den  danske  mission. 

Missionær,  søster  Inger  Fischer  spillede  Schuberts  Impromptu,  og 
aftenen  sluttede  med,  at  hele  forsamlingen  sang  »Gud  vær'  med  dig,  til 
vi  ses  igen«. 

Der  var  ca.  200  tilstede.  M.  K. 


Grenskonferencerne 

Vejle,  8.  januar 

Grenskonferencen  i  Vejle  begyndte  med  søndagsskole  kl.  10,  og  kl. 
11,30  fortsattes  med  præstedømsmøde.  Alle  møderne  var  under  præ- 
sidium af  1.  rådgiver  i  missionspræsidentskabet,  præsident  Ejnar  Niel- 
sen, som  ønskede  at  høre  fra  brødrene  i  præstedømsmødet. 

Aftenmødet  begyndte  kl.  19,00,  og  her  fik  grenens  søstre  lejlighed 
til  at  tale  lidt  og  bære  deres  vidnesbyrd.  Det  var  dejligt  at  høre  søster 
Nielsen  tale  til  os,  og  distriktspræsident,  ældste  Blaine  P.  Jensen  sag- 
de, det  var  dejligt  at  have  stærke  søstre  i  Kirken,  og  talte  derefter  om 
Jesus  Kristus.  Præsident  Ejnar  Nielsen  var  sidste  taler  og  talte  om 
Mormons  Bogs  forseglede  plader,  og  om  at  der  vil  være  krig  på  jorden, 
indtil  Kristus  kommer,  og  det  vil  gå  os  som  jøderne,  dersom  vi  ikke 
holder  budene.  Præsident  Nielsen  sluttede  med  at  takke  for  dagen, 
og  vi  skiltes  med  mindet  om  endnu  en  dejlig  og  begivenhedsrig  søn- 
dag i  Kirken.  Der  var  27  tilstede  ved  aftenmødet  og  27  i  søndagsskolen. 

H.  J.  S. 


Herning,  15.  januar 

Grenskonferencen  i  Herning  indledtes  med  en  fest  lørdag  aften, 
hvor  der  serveredes  desserter  m.  m.  Der  var  tilrettelagt  et  fornøjeligt 
program,  og  vi  havde  en  god  aften  sammen. 

Søndagens  møder  begyndte  med  præstedømsmøde  kl.  8,30,  hvor  alle 
tilstedeværende  brødre  bar  deres  vidnesbyrd.  Derefter  hørte  vi  fra 
distriktspræsident,  ældste  Blaine  P.  Jensen  om  præstedømmets  magt 
og  myndighed.  2.  rådgiver  i  missionspræsidentskabet,  præsident  Grant 
R.  Ipsen,  gav  os  til  slut  nogle  vigtige  instruktioner.  Tilstede  7. 

Søndagsskolen  begyndte  kl.  10,  her  talte  og  sang  børnene  for  os,  der- 
efter blev  tiden  overgivet  til  præsident  Ipsen,  som  kaldte  på  flere  af 
søstrene  til  at  tale  og  bære  deres  vidnesbyrd  for  os.  Tilstede  21. 

Konferencens  sidste  møde  var  gudstjenesten  kl.  19,  hvor  vi  hørte 
taler  af  grensforstanderen,  ældste  Rasmus  Jensen,  distriktspræsideh- 
ten,  ældste  Blaine  P.  Jensen  samt  præsident  Grant  R.  Ipsen.  Imellem 
talerne  hørte  vi  en  flerstemmig  sang  af  fem  af  brødrene.  Tilstede  17. 

Alle  møderne  var  under  præsidium  af  2.  rådgiver  i  missionspræsi- 
dentskabet, præsident  Grant  R.  Ipsen,  og  under  ledelse  af  grensfor- 
standeren, ældste  Rasmus  A.  L.  Jensen.  R.  J. 


Frederikshavn,  22.  januar 

Grenskonferencen  i  Frederikshavn  indledtes  med  søndagsskole  kl. 
10.  Efter  den  indledende  sang  og  bøn  bød  grensforstanderen,  broder 
Jens  Christensen,  velkommen.  Børnene  fremførte  et  program  i  sang  og 
tale,  og  derefter  blev  en  del  voksne  kaldt  frem  for  at  sige  et  par  ord, 
og  til  sidst  talte  missionær,  søster  Anna  Henriksen,  distriktspræsiden- 
ten,  ældste  Enoch  Henriksen,  samt  2.  rådgiver  i  missionspræsident- 
skabet, præsident  Grant  R.  Ipsen.  Tilstede  27. 

Aftenmødet  begyndte  kl.  19.  Efter  at  der  var  indledt  med  sang  og 
bøn  og  budt  velkommen  af  grensforstanderen,  sang  Aalborg  grens 
sangkor,  der  var  kommet  tilstede,  »Guds  Ånd  som  en  ild«.  Grensfor- 
standeren, broder  Jens  Christensen,  gav  en  kort  tale  om  de  betroede 
talenter,  hvorefter  vi  hørte  en  orgelsolo  ved  ældste  Neldon  Oborn  fra 
Hjørring.  Så  talte  distriktspræsidenten,  ældste  Enoch  Henriksen,  om 
den  sande  Kirke,  der  ikke  imå  ledes  efter  hjemmelavede  principper, 
men  således  som  Kristus  oprettede  den  på  jorden;  Paulus  siger:  »Der- 
som nogen  giver  jer  et  anderledes  evangelium,  end  jeg  giver  jer,  han 
være  evig  forbandet.«  Ældste  Henriksen  omtalte  den  myndighed,  præ- 
stedømmet har,  at  hvad  de  løser  og  binder  på  jorden,  også  skal  være 
det  i  himlen.  Sangkoret  sang  »Engle  fra  Gud  vi  har  hørt«. 

Til  sidst  talte  præsident  Ipsen  om,  at  vi  bør  undersøge  en  ting  til- 
bunds, inden  vi  tager  stilling  til  den.  Vor  Kirke  har  al  sandhed,  ikke 
kun  en  del  af  den,  fordi  den  er  bygget  på  Kristus  som  hovedhjørne- 
sten. Kristus  sagde:  »Jeg  er  vejen,  sandheden  og  livet;  der  kommer 
ingen  til  Faderen  uden  ved  mig.«  Tilstede  54. 

Alle  møderne  var  under  præsidium  af  præsident  Grant  R.  Ipsen 
og  ledet  af  grensforstander  Jens  Christensen. 

Det  var  en  dejlig  konference,  hvor  vi  rigtig  mærkede,  Guds  Ånd  var 
tilstede.  E.  C. 

Randers,  22.  januar 

Grenskonferencen  i  Randers  tog  sin  begyndelse  lørdag  aften  med 
Kvindelig  hjælpeforenings  store  bazar.  Der  var  underholdning,  for- 
skellige boder  og  salg  af  desserter,  derefter  auktion  over  meget  fine 
håndarbejder,  fremstillet  af  søstrene,  samt  over  mange  andre  ting. 
Der  var  mange  tilstede. 

Om  søndagen  afholdtes  præstedømsmøde  kl.  8,30,  hvor  missions- 
præsident  Junius  M.  Sorensen  kaldte  flere  brødre  op  at  tale.  Distrikts- 
præsidenten,  ældste  Blaine  P.  Jensen,  talte  og  fremhævede  bl.  a.,  at 
vi  er  Guds  folk,  og  vi  burde  udøve  præstedømmet  i  kærlighed,  bruge 
det  og  ære  det.  Til  slut  talte  missionspræsident  Junius  M.  Sorensen 
og  citerede  bl.  a.  fra  Lære  og  Pagter  om  tro  og  kærlighed,  og  at  vi 
skulle  gøre  alle  ting  i  Jesu  navn  og  leve  i  kærlighed  og  retfærdighed. 

Kl.  10  var  der  søndagsskole,  hvor  børnene  havde  programmet  med 
taler  og  sang.  Søster  Mary  G.  Sorensen  holdt  en  inspireret  tale. 

Konferencens  hovedmøde  var  gudstjenesten  kl.  19,  hvor  Kirkens 
autoriteter  blev  opretholdt.  Grensforstanderen,  ældste  Juan  S.  Han- 
sen, talte  om  sladder  og^  spurgte,  om  vi  kunne  have  kærlighed  til  vor 
næste,  hvis  vi  bringer  sladder  videre.  Derefter  talte  distriktspræsident 
Blaine  P.  Jensen  og  bød  os  rette  os  efter  grensforstanderens  forma- 
ninger, da  han  har  ansvaret  for  grenens  førelse.  Så  talte  søster  Mary 
G.  Sorensen,  takkede  for  tiden,  hun  havde  været  i  Danmark,  og  tak- 
kede for  det  store  arbejde,  Kvindelig  hjælpeforening  har  udført.  Det 
var  en  fin  og  inspireret  tale.  Til  sidst  talte  præsident  Sorensen  om 
opstandelsen  og  grader  af  herlighed,  og  om  hvem  der  er  værdige  til 
disse  herlighedsriger.  Citerede  fra  Ezekiel  37.  kapitel  og  fra  Lære  og 
Pagter;  en  meget  fin  og  lærerig  tale. 

Alle  konferencens  møder  var  under  præsidium  af  missionspræsi- 
dent Junius  M.  Sorensen  og  ledet  af  grensforstanderen,  ældste  Juan 
S.  Hansen. 

Det  var  en  dejlig  konference,  hvor  den  rette  ånd  besjælede  alle 
møderne.  Må  den  fremdeles  findes  ved  vore  møder,  da  vil  Gud  vel- 
signe os  og  give  os  fremgang. 

A.N. 
København,  29.  januar 

Grenskonferencen  i  København  tog  sin  begyndelse  søndag  morgen 
med  præstedømmets  møde.  Som  talere  havde  vi  lejlighed  til  at  høre 
fra  distriktspræsidenten,  ældste  Charles  Cochrane,  og  missionspræsi- 
dent Junius  M.  Sorensen.  Tilstede  42. 

Søndagsskolen  begyndte  kl.  10,30.  Broder  Harry  Hvistendahl  bød 
velkommen.  Tiden  blev  overgivet  til  klasserne,  som  lige  fra  de  mindste 
til  de  største  viste  deres  kunnen  i  såvel  sang  som  tale.  Missionspræ- 
sident Sorensen  fik  så  ordet  og  fandt  straks  anledning  til  at  kalde  tre 
af  vore  gode  søstre  op  på  talerstolen,  bagefter  hørte  vi  fra  præsiden- 
tens hustru,  søster  Mary  G.  Sorensen,  og  til  sidst  gav  missionspræsi- 
denten  nogle  bemærkninger.  Tilstede  133. 

Konferencens  sidste  møde  søndag  aften  formede  sig  både  som  el 
afskeds-  og  et  velkomstmøde,  idet  det  var  sidste  gang,  man  havde  an- 
ledning til  at  høre  fra  missionspræsident  Junius  M.  Sorensen  og  hans 
hustru  inden  deres  afløsning  fra  den  danske  mission,  og  dernæst  hav- 
de vi  den  store  glæde  at  have  vor  nye  missionspræsident  Holger  P. 
Petersen  og  hans  hustru,  søster  Ora  H.  Petersen,  samt  deres  datter  og 
søn  iblandt  os,  de  var  lige  inden  mødet  ankommet  til  den  danske 
mission. 

Mødet  blev  ledet  af  grensforstander,  broder  Gustav  Olsen. 

Efter  sang,  bøn  og  velkomst  blev  Kirkens  general-  og  missionsauto- 
riteter  samt  grenens  funktionærer  opretholdt  ved  broder  Kaj  Kram- 
mer. 

Aftenens  første  taler  var  distriktspræsident,  ældste  Charles  Cochra- 
ne,  og  vi  hørte  derefter  en  pianosolo  ved  søster  Karen  Margrethe  Pe- 
tersen. 

Præsident  Sorensen  stod  nu  for  sidste  gang  i  denne  omgang  på 
talerstolen  og  talte  over  emnet:  »Tempelarbejdet  og  betydningen  der- 
af«. Bl.  a.  sagde  præsidenten:  »Dersom  vi  ønsker  at  opnå  ophøjelse  i 
Guds  rige,  må  vi  gå  igennem  Herrens  hus.«  Præsident  Sorensen  tak- 
kede søskende  for  tiden,  der  var  gået,  og  opmuntrede  til  at  forblive 
trofaste  i  pagten;  til  sidst  aflagde  præsidenten  sit  vidnesbyrd. 

Broder  Ebbe  Rosenkilde  sang  derpå  en  solosang. 

Vi  havde  nu  lejlighed  til  at  høre  fra  vor  nye  missionspræsident  Hol- 
ger P.  Petersen,  der  først  takkede  for  den  hjertelige  modtagelse,  der 
var  blevet  ham  selv,  hans  hustru  og  deres  børn  til  del.  Præsidenten 
sagde:  »Det  er  nu  27  år  siden,  jeg  var  på  mission  i  Danmark,  det  er 
en  stor  glæde  for  mig  at  være  her  igen.  Det  vigtigste  dokument,  jeg 
har  holdt  i  mine  hænder,  var  kaldelsen  fra  Det  Første  Præsident- 
skab til  at  skulle  præsidere  over  den  danske  mission.« 

En  stor  og  glædelig  overraskelse  for  søskende  var,  at  præsident  Pe- 
tersen stadigvæk  havde  husket  det  danske  sprog,  så  en  tolk  var  over- 
flødig. 

Man  hørte  også  et  par  ord  fra  søster  Petersen,  der  takkede  for  den 
hjertelige  modtagelse. 

Til  sidst  havde  søster  Mary  G.  Sorensen  ordet  og  takkede  for  tiden, 
der  var  gået  —  overbragte  en  hilsen  fra  sønnen  David,  som  håbede 
at  kunne  komme  på  mission  her  i  Danmark  i  løbet  af  tre  år.  »Når  den 
tid  kommer,  vil  præsident  Sorensen  og  jeg  komme  og  besøge  David 
og  jer  alle  sammen,«  sagde  søster  Sorensen. 

Vi  sluttede  med  at  synge  sangen:  »Gud  vær'  med  dig,  til  vises  igen«. 
Tilstede  212. 

Alt  i  alt  havde  vi  en  virkelig  god  og  opbyggende  tid  sammen  under 
alle  konferencens  møder. 

Alle  møder  var  under  præsidium  af  missionspræsident  Junius  M. 
Sorensen  og  under  ledelse  af  grensforstanderen,  broder  Gustav  Olsen. 

K.K. 

Hjørring,  29.  januar 

Hjørring  gren  åbnede  sin  grenskonference  lørdag  aften  med  en  fest- 
aften. Efter  sang  og  bøn  blev  tiden  overgivet  til  søster  Doris  K.  Kri- 
stensen, som  ledede  festen.  Underholdningen  bestod  af  forskellige 
sketches,  sange,  musik  og  historier,  fremført  både  af  Kirkens  under- 
søgere, missionærer  og  medlemmer.  Vi  vil  gerne  rette  en  speciel  tak 
til  vore  bikubepiger  for  deres  fine  optræden  med  sange  og  sketches. 
Dette  var  en  af  grundene  til,  at  festen  blev  så  vellykket.  Programmel 
sluttede  med  sang  og  bøn,  hvorefter  Kvindelig  hjælpeforening  ser- 
verede forskellige  forfriskninger.  Salget  af  disse  indbragte  et  pænt  be- 
løb til  »Kvindelig  hjælpeforenings  blomsterkasse«. 

Konferencen  fortsatte  søndag  morgen  med  præstedømsmøde  kl.  8,30, 
hvor  der  var  8  brødre  tilstede. 

Kl.  10  afholdtes  søndagsskole,  hvor  de  forskellige  klasser  fremførte 
et  fint  program,  bestående  af  sange  og  taler;  af  særlig  interesse  var 
lektier  præsenteret  på  flonelstavlen  af  søster  Kirsten  Christensen  og 
søster  Marie  K.  Kristensen.  Til  slut  blev  tiden  overgivet  til  distrikts- 
præsidenten,  ældste  Enoch  Henriksen,  som  ønskede  at  høre  fra  for- 
skellige søskende.  Tilstede  ca.  45. 

Konferencens  hovedmøde  blev  afholdt  kl.  19,  hvor  vi  havde  lejlighed 
til  at  høre  fra  2.  rådgiver  i  missionspræsidentskabet,  præsident  Grant  R. 
Ipsen,  og  distriktspræsident  Enoch  Henriksen.  Imellem  talerne  sang 


Kvindelig  hjælpeforenings  sangkor,  som  blev  ledet  af  ældste  Neldon 
M.  Oborn.  Tilstede  35. 

Igennem  hele  konferencen  var  der  en  inspirerende  og  opbyggende 
ånd  tilstede,  og  enhver,  som  deltog  i  møderne,  fik  rigt  udbytte  deraf. 

Alle  konferencers  møder  var  under  præsidium  af  2.  rådgiver  i  mis- 
sionspræsidentskabet, præsident  Grant  R.  Ipsen,  og  under  ledelse  af 
grensforstanderen,  broder  Ejnar  Due  Jensen.  M.  K.  K. 

Horsens,  29.  januar 

Grenskonferencen  i  Horsens  begyndte  lørdag  aften  med  en  sam- 
menkomst i  lokalet  i  Smedegade.  Efter  at  der  var  indledt  med  sangen 
»Der  er  skønhed  her  på  jord«  og  bøn  ved  distriktspræsidenten,  ældste 
Blaine  P.  Jensen,  var  der  forskellig  underholdning:  Sang,  sketch,  mun- 
tre historier,  klaversoli  o.  s.  v.  Til  slut  sang  vi  »Kærlighed  er  lysets 
kilde«,  og  broder  Antoni  Jacobsen  sluttede  med  bøn.  Derefter  var 
der  salg  af  forfriskninger.  Tilstede  37. 

Om  søndagen  afholdtes  præstedømsmøde  kl.  8,30,  som  blev  over- 
været af  1.  rådgiver  i  missionspræsidentskabet,  præsident  Ejnar  Niel- 
sen, og  af  distriktspræsidenten,  ældste  Blaine  P.  Jensen. 

Søndagsskolen  begyndte  kl.  10  med  sangen  »Da  du  styrket  fra  dit 
leje«  og  bøn  ved  Elsebeth  Christensen.  Efter  nadveren  blev  konfe- 
rencens emne,  Matt.  7  :7,  læst  af  broder  Kurt  Pedersen,  hvorefter  bør- 
nene sang  »Giv,  sa'  den  lille  bæk«.  Så  talte  søster  Andrea  Nielsen  om 
»Beder,  så  skulle  I  få«,  og  en  trio  sang  »Søger,  så  skulle  I  finde«.  Sø- 
ster Ingrid  Pedersen  talte  over  emnet  »Søger,  så  skulle  I  finde«,  og 
søster  Sonja  Schmidt  spillede  en  klaversolo.  Derefter  blev  der  kaldt 
på  forskellige  søskende  til  at  aflægge  deres  vidnesbyrd.  Tiden  blev  så 
overgivet  til  distriktspræsident  Blaine  P.  Jensen,  der  talte  om  »Husk 
at  bede«,  hvorefter  præsident  Ejnar  Nielsen  talte  over  emnet  »Giv  til 
andre«.  Tilstede  36. 

Konferencens  sidste  møde  begyndte  kl.  19  med  sangen  »Velsign, 
o  Gud,  dit  folk«  og  bøn  ved  ældste  Valdemar  Christensen.  Grensfor- 
standeren,  broder  Kristian  Pedersen,  talte  over  emnet  »Tro«,  og  efter 
et  musiknummer  ved  herr  Knud  Schmidt  og  søster  Sonja  Schmidt 
talte  distriktspræsident  Blaine  P.  Jensen  om  omvendelse.  En  kvartet 
sang  »Klippe,  du  som  brast  for  mig«,  og  til  slut  talte  præsident  Ejnar 
Nielsen  om  »Dåb  ved  vand,  dåb  ved  ånd«.  Mødet  sluttede  med  sangen 
»Kom,  hellige«  og  bøn  ved  søster  Kristine  Clausen.  Tilstede  27. 

Så  var  konferencen  forbi,  og  vi  havde  haft  en  dejlig  tid,  som  vi  var 
meget  taknemmelige  for. 

Alle  konferencens  møder  var  under  præsidium  af  præsident  Ejnar 
Nielsen  og  under  ledelse  af  grensforstanderen,  broder  Kristian  Pe- 
dersen. A.  N. 

Kvindelig  hjælpeforening 

HILSEN  TIL  DANMARK 

Jeg  vil  gerne  sige  tak  til  missionærerne  og  søskende,  der  så  hjerte- 
ligt har  budt  os  velkommen  til  Danmark.  Vi  er  taknemmelige  for  den 
varme  modtagelse,  vi  fik  på  banegården.  Da  vi  så  ud  af  togvinduet 
og  så  de  amerikanske  flag  med  vore  navne  på,  blafrende  i  den  kolde 
vind,  og  den  hjertelige  hilsen  »Velkommen  til  Danmark«,  og  følte  de 
ægte  og  varme  håndtryk  ved  aftenmødet  umiddelbart  efter  at  vi  var 
kommet,  følte  vi,  at  vi  virkelig  blev  budt  velkommen  til  vort  nye  hjem. 

Vi  er  glade  for  at  være  sammen  med  præsident  og  søster  Junius  M. 

Sorensen.  Vi  har  lært  at  elske  og  påskønne  dem  meget,  og  ved,  at  vi 
vil  sætte  pris  på  alle  de  råd,  de  kan  give  os,  for  de  er  dygtige  og  kloge 
mennesker. 

Præsident  og  søster  Sorensen  har  fortalt  os,  hvor  meget  de  har  el- 
sket deres  arbejde  her,  og  jeg  ved,  det  er  fordi  de  har  lagt  deres 
hjerte  og  deres  sjæl  i  det  og  har  tjent  Herren  vel. 

Præsident  Petersen  og  jeg  håber  at  få  lige  så  megen  tilfredsstillelse 
af  vort  arbejde  i  den  danske  missionsmark.  For  vi  ved,  at  virkelig 
lykke  kun  kan  opnås  ved  at  tjene  Gud  og  vore  medmennesker. 

Deres  hengivne  søster 

Ora  H.  Petersen, 

Kvindelig  hjælpeforenings  hovedbestyrelse. 

Søndagsskolen 

Nadververs  for  marts  og  april: 

Jesus  sagde:  »Arbejd  ikke  for  den  mad,  som  er  forgængelig,  men  for 
den  mad,  som  varer  til  evigt  liv «.  Joh.  6:27. 

Den  ideelle  søndagsskole  i  Kirken,  er  den,  som  er  »selvstyrende« 
i  alt,  hvad  der  skal  foretages;  det  er  den,  der  med  hensyn  til  ledelse 
og  gudsdyrkelse  tjener  som  et  eksempel  på,  hvorledes  en  søndagsskole 
skal  være. 

Den  søndagsskole,  hvor  det  ikke  er  nødvendigt,  at  forstanderen  siger 
et  eneste  ord  fra  det  øjeblik,  dagens  bekendtgørelser  er  givet,  til  man 
»går  til  de  forskellige  klasser«,  er  den  ideelle.  (Det  kan  jo  være  nød- 
vendigt at  meddele  besøgende,  at  der  er  en  speciel  klasse  for  dem!). 

Enhver,  som  skal  tage  del  i  åbningsprogrammet,  kender  sin  pligt  og 
er  rede  til  at  udføre  den,  uden  at  det  er  nødvendigt  yderligere  at  an- 
noncere den.  Dette  kan  også  siges  om  søndagsskolen  som  et  hele.  På 
denne  måde  understreges  også  punktlighed,  høflighed,  orden,  ærbødig- 
hed, tilbedelse,  respekt  for  myndighederne,  hensynet  til  andre,  an- 
svarsfølelsen, selvbeherskelsen,  lydighed  osv. 

På  denne  måde  —  som  på  så  mange  andre  måder  —  hjælper  søn- 
dagsskolen mennesker  til  at  udføre  nogle  af  sine  helligste  og  vigtigste 
pligter:  at  træne  og  undervise  børnene! 

Hvor  søndagsskolen  er  mest  effektiv,  vil  både  børn  og  voksne  være 
klare  over  den  kendsgerning,  at  de  er  både  lærere  og  elever,  og  at 
de  —  til  en  vis  grad  —  har  ansvaret  for  at  følge  den  guddommelige 
instruktion:  »Lad  de  små  børn  komme  til  mig,  for  sådanne  hører 
Guds  Rige  til.«  Matt.  19:14.  Præsident  David  O.  McKay. 

NB!  Ifølge  den  nye  håndbog  for  søndagsskolen  skal  også  åbnings- 
programmet  bekendtgøres  sammen  med  ugens  bekendtgørelser,  og  læg 
mærke  til  følgende:  Alle  bekendtgørelser  skal  være  søndagsskolens 
leder  i  hænde  ved  formødet!  Når  dette  er  afsluttet,  skaber  det  blot 
forvirring  at  begynde  at  rette  på  noget  eller  komme  med  tilføjelser! 

Venlig  hilsen  fra  hovedbestyrelsen. 

Primary 

Motto  for  marts,  april  og  imaj: 
Respekt  for  vore  ledere. 

a)  Respekt  for  grensforstanderskabet 
(marts) 

b)  Respekt  for  vore  Primaryledere 
(april) 

c )  Respekt  for  vore  lærere 
(maj) 

»Lyd  jeres  vejledere  og  ret  jer  efter  dem,  thi  de  våger  over  jeres 
sjæle.«  Hebr.  13:17. 

Har  De  nogensinde  læst  mere  inspirerende  tanker,  end  dem,  Frel- 
seren udtalte  »i  bjergene«,  og  som  vi  kender  under  navnet:  »Saligpris- 
ningerne«? Vi  fandt  forleden  nogle  andre  »Saligprisninger«,  som  i  den 
grad  talte  til  os  med  hensyn  til  vort  ansvar  overfor  børnene,  at  vi 
følte,  vi  skulle  dele  dem  med  Dem. 

1.  Saligt  er  det  barn,  som  ved,  at  der  er  nogen,  der  stoler  på  ham  og 
stiller  store  forhåbninger  til  ham. 

2.  Saligt  er  det  barn,  som  kan  komme  til  sine  forældre  og  lærere  med 
sine  problemer  uden  at  være  bange. 

3.  Saligt  er  det  barn,  for  hvem  hjemmet  er  selve  himlen  —  af  lykke. 

4.  Saligt  er  det  barn,  for  hvem  livet  er  en  bog  fuld  af  kundskab  — 
og  som  får  lov  til  at  vende  bladene  eet  for  eet. 

5.  Saligt  er  det  barn,  som  får  lov  til  at  tilfredsstille  sin  nysgerrighed 
med  hensyn  til  alt,  hvad  der  er  værd  at  vide  noget  om. 

6.  Saligt  er  det  barn,  som  kan  finde  trøst  hos  nogen,  der  forstår,  at 
barnesorger  er  alvorlige,  kan  være  bitre  —  og  kræver  virkelig 
forståelse. 

7.  Saligt  er  det  barn,  som  ledes  blidt  ad  livets  vej  af  en,  der  både  er 
en  leder,  en  kammerat  —  og  som  virker  inspirerende. 

8.  Saligt  er  det  barn,  som  er  omgivet  af  mennesker,  der  tror  på  det 
guddommelige  i  ham  —  og  ikke  på  det  onde. 

9.  Saligt  er  det  barn,  hvis  kærlighed  til  sandheden,  til  alt  skønt  og 
godt,  er  blevet  plejet  gennem  barneårene. 

10.  Saligt  er  det  barn,  hvis  anstrengelser  for  at  opnå  noget  er  blevet 
støttet  gennem  opmuntring  og  ros. 

11.  Saligt  er  det  barn,  som  har  lært  at  være  uselvisk  gennem  samar- 
bejde og  ansvar. 

12.  Saligt  er  det  barn,  som  opdager,  at  livet  er  en  skole,  og  at  fulden- 
delsen af  en  »klasse«  bare  er  begyndelsen  til  den  næste. 

13.  Saligt  er  det  hjem,  det  samfund  og  den  nation,  som  i  barnet  ser 
håbet  for  fremtiden  og  hengiver  sig  selv  til  opfyldelsen  af  det  håb. 

(Teacher  Training  Helps). 
Med  hilsen  fra  Primarys  hovedbestyrelse. 

Gensidig  Uddannelsesforening 

»Det  er  vel  nok  nogle  dejlige  lektiehefter,  vi  har, 
bare  vi  forstod  at  undervise!«  —  »Hvordan  lærer  man 
at  undervise?«  —  »Er  der  ikke  nogen,  som  kan  lære 
os  at  undervise?« 

Ja,  der  er  mange  måder  at  sige  det  samme  på! 
Men  en  viis,  evig  Fader  har  givet  os  næsten  alt  det 
grundlæggende  for  at  blive  en  god  lærer.  Enhver,  som  bliver  kaldet 
til  at  lede  og  undervise  ungdommen  i  Kirken,  har  fået  det  meste  af 
følgende: 

l.En  intelligens,  som  er  evig. 

2.  En  forstand,  gennem  hvilken  denne  intelligens  kan  udtrykke  sig. 

3.  Øjne,  øren,  næse,  mund,  hænder,  fødder  —  og  et  hjerte. 

4.  Dertil  kommer  den  gave,  som  hedder  TIDEN  —  24  timer  hvert 
døgn  —  syv  dage  hver  uge  og  mindst  fire  uger  hver  måned! 

Hvor  megen  tid  ofrer  De  på  Deres  kald  i  G.U.F.?  Er  De  leder?  — 
hvor  langt  i  forvejen  er  De  med  Deres  planer?  Er  De  lærer —  hvor 
langt  er  De  i  forberedelsen  af  Deres  lektier?  Tiden  er  virkelig  en 
meget  væsentlig  faktor.  Lad  os  gøre  et  lille  eksperiment: 

Vi  læser  en  lektie  en  måned,  før  vi  skal  præsentere  den!  »Lønnen« 
for  denne  indsats  vil  blive,  at  vi  måneden  igennem  bliver  lydhør  for 
alt,  hvad  der  angår  denne  lektie,  både  i  aviser,  ugeblade,  radioen,  i 
skolen,  på  kontoret,  ved  andet  arbejde,  ja,  selv  under  leg.  Hvis  vi  vir- 
kelig sætter  noget  ind  på  at  »søge«,  så  vil  vi  også  »finde«.  Med  øjnene 
ser  vi  de  ting,  som  vi  kan  anvende  i  vor  undervisning.  Med  ørene  hø- 
rer vi  det,  som  vi  føler,  vi  absolut  må  huske  at  fortælle  vor  klasse. 
Men  hænderne  skriver  de  mange  ting  ned,  som  fanger  vor  opmærk- 
somhed; vi  skriver,  fordi  hukommelsen  sommetider  kan  spille  os  et 
puds;  det  er  sikrere  at  skrive  ned. 

KUNDSKAB  ER  MAGT  —  og  vi  får  på  mange  måder  den  kundskab, 
vor  himmelske  Fader  ønsker,  vi  skal  have. 

».  .  .  søg  visdom  i  de  allerbedste  bøger,  søg  efter  kundskab  ved  læs- 
ning og  ved  tro.«  L.  &  P.  88:118. 

Studér  Kirkens  standardværker,  og  så  mange  af  Kirkens  andre  bø- 
ger, De  kan  få  fat  i.  I  »Stjernen«  finder  De  også  mange  opbyggende 
artikler  fra  vore  generalautoriteter.  Har  De  i  forvejen  studeret  Deres 
lektie,  vil  De  her  finde  mange  »tips«  til  Deres  undervisning.  Fem  mi- 
nutter her,  fem  minutter  der,  en  samtale  med  naboen,  et  besøg  på 
biblioteket  vil  altsammen  give  Dem  ekstra  materiale. 

Der  kommer  selvfølgelig  et  tidspunkt,  hvor  De  må  organisere  alt 
det  stof,  De  på  denne  måde  har  samlet,  så  det  passer  ind  i  lektien,  og 
her  er  det  hjertet,  og  forstanden,  der  træder  til.  Så  er  det,  De  må 
lægge  så  god  en  plan  for  deres  tid,  så  de  får  tilstrækkeligt  af  den  til 
at  opstille  Deres  lektie  på  en  måde,  så  den  øger  troen,  og  virker  opløf- 
tende og  inspirerende  på  dem,  der  skal  modtage  fra  Dem. 

Der  er  lige  en  ting  mere;  vi  gemte  den  til  sidst,  fordi  det  er  den 
allervigtigste,  og  den  må  på  ingen  måde  glemmes.  Det  er  BØNNEN. 
Vor  himmelske  Fader  elsker  os,  Han  kan  godt  lide  at  høre  fra  os,  og 
Han  vil  hellere  end  gerne  give  os  inspiration.  HAN  ER  VOR  ALLER- 
BEDSTE HJÆLP  TIL  AT  UNDERVISE!  Så  lad  os  ikke  glemme  det. 

DEN,  SOM  ARBEJDER  MED  SINE  HÆNDER,  ER  EN  ARBEJDER. 

DEN,  SOM  ARBEJDER  MED  SINE  HÆNDER  OG  MED  SIN  FOR- 
STAND, ER  EN  HÅNDVÆRKER. 

DEN,  SOM  ARBEJDER  MED  SINE  HÆNDER,  SIN  FORSTAND  OG 
SIT  HJERTE,  ER  EN  KUNSTNER. 

Vor  himmelske  Fader  har  udstyret  os,  så  vi  kan  blive  KUNSTNERE. 
De  evner,  der  kræves,  for  at  blive  en  god  lærer,  har  vi  hos  os  hver 
eneste  dag.  De  vokser  ved  brugen,  så  lad  ingen  af  os  sige:  »  .  .  .bare 
vi  forstod  at  undervise!«  Venlig  hilsen  fra 

hovedbestyrelsen. 


Stævnet  1956 

Efter  den  foreløbige  plan  vil  STÆVNET  i  år  blive  i  Aalborg 
i  dagene  29. — 30.  juni  og  1.  juli. 

Planlæg  Deres  ferie  til  dette  tidspunkt,  og  begynd  allerede  nu 
at  spare  penge  sammen  til  rejsen! 

Enkeltheder  om  Stævnet  vil  fremkomme  senere. 


Genealogisk  forening 

Sommerturen  til  templet  i  Bern. 

Til  dem  som  ønsker  at  deltage  i  sommerturen  19. — 21.  juli  og  som 
ønsker  at  udføre  stedfortrædende  arbejde  for  deres  egen  slægt,  ønsker 
vi  herved  at  gøre  opmærksom  på,  at  skemaer  for  disse  slægtninge  først 
skal  sendes  til  Amerika  for  at  blive  gennemgået  i  Genealogisk  For- 
enings kontor,  og  at  det  derfor  er  på  tide,  at  sådanne  skemaer  bliver 
sendt  afsted  straks. 

Send  derfor  Deres  skemaer  snarest  til  Genealogisk  Forening,  så  de 
kan  komme  over  i  tide,  og  giv  besked  med,  at  De  selv  ønsker  at  udføre 
tempelarbejdet,  så  vil  de  blive  gemt  i  et  særligt  arkiv  ved  templet, 
indtil  De  selv  ankommer  og  meddeler,  at  De  ønsker  at  udføre  arbejdet. 

I  de  tre  dage  kan  De  foruden  at  modtage  Deres  egen  begavelse, 
foretage  stedfortrædende  tempelarbejde  for  tre  personer  og  måske 
nogle  af  de  øvrige  deltagere  kan  tage  nogle  af  Deres  slægt,  hvis  de 
ikke  selv  har  slægtninge  at  varetage. 

For  dem,  som  ikke  selv  har  slægt  at  varetage,  vil  der  sikkert  fore- 
ligge navne  nok  på  afdøde,  hvis  arbejde  ikke  er  udført,  og  som  der 
ved  denne  lejlighed  kan  blive  anledning  til  at  udføre  et  kærligheds- 
arbejde  for. 

Vi  håber,  at  mange  vil  deltage  i  turen  til  Schweiz  og  at  vi  kan  give 
det  genealogiske  arbejde  et  skub  fremad  i  den  danske  mission,  og  at 
vi  gennem  tempelbesøg  kan  give  flere  søskende  en  virkelig  forståelse 
af  det  genealogiske  arbejdes  vigtighed. 

Genealogisk  Forenings  hovedbestyrelse. 


fKredsfærernes  budskab. 

Sidste  dages  hellige  har  pligt  til  at  gøre  tempelarbejde. 

Hensigten  med,  at  vi  opsøger  vore  familier  og  vore  forfædre  og  gør 
tempelarbejde  for  dem,  er,  at  vi  gerne  vil,  at  de  skal  opnå  evigt  liv  og 
evig  glæde.  De,  som  gør  dette,  bliver  berettiget  til  at  bo  hos  Gud  og 
blive  Ham  lig,  idet  de  får  fuldkommen  ophøjelse  i  det  celestiale  rige. 
Det  evige  liv  er  ikke  en  personlig  sag.  Det  er  familiens  enhed,  der  skal 
have  ophøjelse.  Vor  familie,  i  egentlig  forstand,  er  vor  egen  familie, 
alle  vore  efterkommeres  familier  og  alle  vore  forgængeres  familier. 

Vejen  til  ophøjelse  går  gennem  lydighed  mod  alle  evangeliets  prin- 
cipper og  ordinancer.  Dåben  er  døren  til  det  celestiale  rige.  Begavelsen 
får  vi,  for  at  vi  kan  gå  fremad  og  få  ophøjelse  inden  for  dette  rige. 
Evangeliets  store  kulmination  er  beseglingen  af  hustruen  til  sin  mand, 
børnene  til  deres  forældre,  og  forældrene  som  børn  til  deres  forældre, 
indtil  der  er  en  ubrydelig  kæde,  som  lænker  alle  sammen  i  en  evig  pa- 
triarkalsk familieenhed.  Kun  de,  som  er  lydige,  vil  få  det  privilegium 
at  bo  for  evigt  i  familieslægtskab. 

Denne  magt  til  at  kunne  samle  sin  familie  blev  gengivet  til  jorden 
gennem  profeten  Elias,  hvis  mission  var  at  overgive  nøglerne  til  at 
»vende  fædrenes  hjerter  til  børnene  og  børnene  til  deres  fædre«  til 
denne  uddeling. 

Profeten  Joseph  Smith  har  tydeligt  og  klart  undervist  de  sidste 
dages  hellige  om  deres  pligt  over  for  de  døde.  »Hvis  I  har  magt  til  at 
besegle  på  jorden  og  i  himlen,  bør  I  være  vise.  Det  første,  I  bør  gøre, 
er  at  besegle  jeres  sønner  og  døtre  her  på  jorden  til  jer  selv,  og  jer 
selv  til  eders  fædre  i  evig  herlighed.«  (Joseph  Smiths  lærdomme). 

Præsident  Joseph  Fielding  Smith  har  iskrevet: 

»Uden  hensyn  til,  hvad  vi  ellers  måtte  være  blevet  kaldet  til  at  gøre, 
hvilken  stilling  vi  indtager,  eller  hvor  trofast  vi  har  arbejdet  i  Kirken, 
på  missionsmarken,  i  Zions  stave,  hvor  og  hvorledes  det  nu  end  kan 
være,  berettiger  det  os  ikke  til  at  overse  vort  frelsesarbejde  for  vore 
afdøde.  Det  kan  være,  der  er  nogen,  som  tror,  at  når  de  bare  betaler 
deres  tiende,  overværer  møderne  og  udfører  andre  pligter,  giver  af 
deres  overflod  til  de  fattige,  måske  tilbringer  et,  to  eller  flere  år  med 

104 


at  prædike  evangeliet  for  verden,  så  fritager  det  dem  fra  andre  plig- 
ter. Men  den  største  og  vigtigste  pligt  er  at  arbejde  for  de  døde.  Vi  må 
6g  skal  gøre  alle  de  andre  ting,  og  vi  vil  få  vor  løn  for  at  udføre  dem, 
men  hvis  vi  overser  det  tungest  vejende  bud  og  privilegium,  vil  vi  — 
uden  hensyn  til  alt  andet  godt  udført  arbejde  —  komme  under  alvor- 
lig fordømmelse.  Og  hvorfor?  Fordi  det  største  ansvar,  isom  Gud  har 
lagt  på  os  i  denne  verden,  er  at  søge  efter  vor  afdøde  familie.« 

(Handbook  af  Genealogy  &  Temple  Work,  s.  25). 

tKredslærerindernes  budskab 

».  .  .  Da  du  nu  er  begyndt  at  forkynde  ordet,  så  ønsker  jeg,  at  du  skal 
blive  ved  med  at  forkynde  det.  .  .  Vær  frimodig,  men  ikke  overmodig 
og  læg  vægt  på  at  beherske  alle  dine  lidenskaber,  så  du  kan  være  fyldt 
med  kærlighed.  .  .«  (Alma  38:10,  12). 

Formål:  At  påvise  nødvendigheden  af  at  være  modig,  når  det  gælder 
om  at  forkynde  Guds  ord,  og  at  være  fyldt  med  kærlighed. 

Alma  giver  i  dette  skriftsted  sin  søn  gode  råd  om,  hvordan  han  bør 
opføre  sig,  og  hvorledes  denne  hans  opførsel  bør  være  i  forholdet  til 
den  heldige  forkyndelse  af  Jesu  Kristi  evangelium.  Vi  er  alle  forkyn- 
dere og  lærere  —  om  ikke  direkte,  så  indirekte  ved  det  liv,  vi  fører, 
ved  det  eksempel,  vi  giver  andre.  Og  således  kan  Almas  råd  meget 
vel  anvendes  på  hver  enkelt  af  os.  Når  man  viser  en  anden  en  bedre 
livsform,  er  det  udmærket  at  være  modig,  når  man  forsvarer  den, 
men  man  burde  aldrig  vise  sig  arrogant  eller  diktatorisk.  Kærlighed 
må  fylde  hjertet. 

Kærlighed  er  den  største  magtfaktor  i  verden.  Der  kan  udføres  mere 
godt  ved  at  anvende  kærligheden  end  ved  noget  som  helst  andet  mid- 
del. Det  er  det  bedste  værktøj,  når  det  gælder  om  at  bekæmpe  det  on- 
de. Hvis  den  gives  klogt,  kan  den  ofte  forandre  den  mest  egensindige 
og  stædige.  Kærligheden  er  konstruktiv  af  natur  og  væsen;  den  giver 
opmuntring,  bygger  og  forædler.  Som  præsident  George  Albert  Smith 
ofte  sagde:  »Folk  kan  blive  elsket  så  meget,  at  de  vil  gøre  det  gode. 
Man  kan  ikke  tvinge  dem.«  Kærlighed  er  ikke  forenelig  med  vrede, 
had  eller  last.  Disse  ting  må  udryddes  af  vort  liv,  hvis  man  konsekvent 
skal  være  fyldt  med  kærlighed.  Enten  lærer  vi  at  kontrollere  vore 
lidenskaber,  eller  også  vil  lidenskaberne  fortrænge  megen  af  den  kær- 
lighed, som  burde  findes  i  vore  hjerter. 

Hvorledes  kan  vi  holde  vore  lidenskaber  i  tømme,  som  Alma  rådede 
os  til?  Nogle  mener,  at  vi  burde  koncentrere  os  om  een  svaghed  ad 
gangen,  bestemme  os  til  at  kontrollere  den  en  dag  ad  gangen,  og  under 
en  sådan  plan  vil  ugerne  og  månederne  snart  afgive  bevis  for,  at  sej- 
ren er  i  syne.  Præsident  Brigham  Young  giver  os  et  konkret  råd  om, 
hvorledes  vi  kan  vinde  sejr  over  vort  temperament  og  natur: 

»Der  findes  ikke  et  menneske  i  verden,  som  ikke  kan  overvinde  sit 
sind,  dersom  vedkommende  vil  kæmpe  hårdt  for  at  gøre  det.  Hvis  du 

105 


synes,  at  naturen  er  ved  at  gå  over  optugtelsen,  gå  da  hen  til  et  sted, 
hvor  du  ikke  kan  høres;  lad  ingen  af  din  familie  se  eller  høre  dig, 
mens  det  er  over  dig,  men  kæmp,  til  det  forlader  dig,  og  bed  om  kraft 
til  at  overvinde  det  .  .  .  Hvis  du  først  får  kraft  til  at  holde  dine  ord  i 
ave,  så  vil  du  begynde  at  holde  din  dom  i  ave  og  tilsidst  virkelig  få 
magt  til  at  kontrollere  dine  tanker  og  handlinger«.  (Discourses  of 
Brigham  Young,  1946  udgaven,  kapitel  23,  side  267). 

For  at  blive  fyldt  med  kærlighed,  må  man  bruge  en  del  tid  på  at 
udvikle  og  nære  den.  I  vor  travle  tid  spiller  tiden  en  stor  rolle.  For 
hver  time  er  der  visse  ting  og  visse  pligter,  der  må  udføres.  Men  hvor 
megen  tid  bruger  vi  til  at  elske  hverandre?  Tager  vi  nok  tid  til  at 
prøve  dette?  Har  vi  tid  til  at  være  tålmodige  og  venlige?  Hvis  ikke, 
da  bruger  vi  ikke  tiden  klogt  eller  skønsomt,  thi  kærlighed  er  det  bed- 
ste forbedringsmiddel  til  denne  verdens  sygdomme.  Frelseren  sagde: 

En  ny  befaling  giver  jeg  jer,  at  I  skal  elske  hverandre:  ligesom  jeg 
har  elsket  jer,  skal  også  I  elske  hverandre.  (Joh.  13:34). 

I  kirken  gives  der  os  talrige  muligheder  for  at  vise  vor  kærlighed 
til  hinanden,  og  jo  flere  af  disse  muligheder  og  lejligheder,  vi  griber, 
desto  større  vil  vor  evne  til  at  elske  blive.  »Når  vi  elsker,  tjener  vi, 
og  når  vi  tjener  andre,  bliver  vor  kærlighed  større«.  Med  kærlighedens 
ånd  i  os  kan  vi  afgjort  lære  andre  Guds  ord. 

Personlige  nyheder  fra  nær  og  fjern. 
Fødselsdage: 

Esbjerg:  Den  9.  marts  fylder  broder  Johannes  Hansen-Jensen  65  år. 
Hjertelig  til  lykke! 

Randers:  Den  11.  marts  fylder  søster  Anna  Marie  Poulsen  70  år. 
Hjertelig  til  lykke! 

København:  Den  19.  marts  fylder  søster  Carla  Nielsen,  P.  G.  Ramms 
Allé  71,  60  år.  Hjertelig  til  lykke! 

Den  22.  marts  fylder  broder  Edmund  Axel  Karl  Nielsen,  Biilowsvej 
36  A,  70  år.  Hjertelig  til  lykke! 

Hilsener  fra  USA:  Søster  Ellen  Andreasen,  tidligere  Aarhus,  sender 
fra  sit  hjem  i  Logan,  Utah,  de  kærligste  hilsener  til  søskende  og  ven- 
ner i  Aarhus  og  Horsens  gren. 

Søster  Agnes  Gerlach,  tidligere  Aalborg,  sender  fra  sit  hjem  i  Salt 
Lake  City,  Utah,  de  hjerteligste  hilsener  til  alle  i  Aalborg. 

Familien  Edgar  Dodd,  tidligere  Herning,  sender  fra  deres  hjem  i 
Henderson,  Nevada,  de  bedste  hilsener  til  søskende,  venner  og  mis- 
sionærer i  Danmark. 

Bryllup  i  USA:  Tidligere  missionær  i  den  danske  mission,  Frank  L. 
Jørgensen,  viedes  den  27.  januar  i  Salt  Lake  Templet  til  søster  Inge 
Jensen,  tidligere  Odense.  »Stjernen«  ønsker  hjertelig  til  lykke! 

Fra  missionsmarken 


Esbjerg:  Lørdag  den  10.  december  afholdt  Kvindelig  hjælpefor- 
ening i  Esbjerg  en  lille  julefest,  hvor  grenens  ældre  medlemmer  var 
specielt  inviteret.  Efter  at  der  var  serveret  en  lille  god  middag,  var 
der  forskellig  underholdning. 

Det  styrker  altid  sammenholdet  inden  for  grenen,  når  medlemmer- 
ne kan  samles  under  festlige  former,  og  denne  fest  var  ingen  und- 
tagelse fra  denne  regel. 

Vi  påskønner  det  gode,  uselviske  arbejde,  der  udføres  af  Kirkens 
kvinder  i  den  Kvindelige  hjælpeforening. 

Til  festen  var  der  59  tilstede.  Tak  for  den  gode  aften!  A.S. 


Horsens:  Den  29.  december  afholdtes  søndagsskolens  juletræ  i  Hor- 
sens. Til  tonerne  af  »Her  komme,  Jesus,  dine  små«  marcherede  bør- 
nene ind  i  salen.  Derefter  var  der  bøn  ved  søster  Andrea  Nielsen. 
Efter  endnu  et  par  julesange  blev  jule-evangeliet  læst  af  søster  Inge 


Jørgensen.  Efter  forskellige  lege  kom  julemanden  på  besøg  med  poser 
til  børnene,  og  der  blev  serveret  forfriskninger  til  de  voksne,  og  så 
morede  børnene  sig  igen  et  stykke  tid.  Festen  sluttede  ved  21-tiden 
med  bøn.  Tilstede  41.  A.N. 

Horsens:  Lørdag  den  31.  december  holdt  G.U.F.  i  Horsens  nytårfrj 
fest.  Kl.  18,30  samledes  medlemmer  og  venner  om  de  smukt  pyntede 
borde.  Der  blev  budt  velkommen  af  G.U.F.s  præsident,  ældste  William 
K.  Hansen,  hvorefter  maden,  der  bestod  af  hønsekødsuppe,  kød  i  pe- 


berrodssauce  og  forskellige  frugter,  blev  velsignet.  Efter  middagen 
underholdt  man  sig  med  forskellige  lege,  som  lededes  af  herr  Jørgen 
Leed.  Kl.  23,30  serveredes  æbleskiver  og  saftevand.  Kl.  24  ønskede  vi 
hinanden  Glædeligt  Nytår.  Tilstede  24  voksne  og  6  børn. 

Odense:  Nytårsaften  blev  i  Odense  gren  fejret  på  en  festlig  og  for- 
nøjelig måde.  Salen  var  festligt  pyntet,  så  alle  var  humørfyldte  lige  fra 
begyndelsen.  Grensforstanderen,  broder  Terje  Schiller,  bød  velkom- 
men, og  derefter  begyndte  festlighederne  med  det  samme,  vekslende 
mellem  forskellige  morsomme  danse,  sketches  af  missionærerne  og 
forfriskninger  af  forskellig  art. 

Festen  sluttede  med  et  vældigt  festfyrværkeri  kl.  23,30,  hvorefter 
alle  deltagerne  samledes  i  kirkesalen,  hvor  vi  gennem  radioen  hørte 
timeslaget  fra  rådhuset  i  København.  Derefter  holdt  grensforstande- 
ren en  kort  nytårstale  og  sluttede  med  at  ønske  godt  nytår  til  alle  Kir- 
kens medlemmer.  P.  S. 


Bemærk!  Sekretærer  og  repræsentanter  for  »Stjernen«  bedes 
erindre,  at  referater  skal  indsendes  snarest  muligt  efter  begiven- 
hederne, og  senest  den  5.  i  den  førstkommende  måned.  Referater, 
der  er  mere  end  en  måned  gamle,  vil  kun  undtagelsesvis  blive 
optaget  i  »Stjernen«.  Husk  også  at  anføre  antal  af  tilstedeværen- 
de ved  hver  sammenkomst,  samt  underskrift. 

Odense  I  G.U.F.  i  Odense  blev  det  nye  år  indledet  med  et  helaf- 
tensprogram,  arrangeret  af  bikubeklassen  under  ledelse  af  søster  Bo- 
dil Petersen.  Mødet  begyndte  med  en  lille  fællesspisning,  hvorefter 
G.U.F.s  præsident,  broder  Chr.  Klokker  Hansen,  holdt  en  velkomst- 
tale og  ønskede  godt  nytår.  Den  brogede  underholdning  bestod  af  har- 
monikasolo ved  herr  Kjølby,  klaversolo  ved  herr  Ejlersen  og  oplæs- 
ning ved  søster  Lilli  Christoffersen.  Ældste  Leron  Johnsen  sang  »Old 
Man  River«,  og  der  blev  holdt  en  debat  mellem  mandlige  og  kvindelige 
medlemmer  over  emnet:  »Hvem  er  mest  galant,  manden  eller  kvin- 
den?«. (Selvfølgelig  vandt  det  stærke  køn!).  Aftenen  var  i  det  hele 
taget  meget  vellykket  og  blev  afsluttet  med  sang  og  bøn.  P.  S. 


Frederikshavn:  Onsdag  den  25.  januar  havde  Frederikshavn  gren 
inviteret  de  ældre  medlemmer  til  nytårsfest,  der  blev  afholdt  i  broder 
og  søster  Pedersens  hjem,  Vestergade  25.  Vi  samledes  kl.  15,30,  og  ef- 
ter at  der  var  åbnet  med  sang  og  bøn  og  læst  en  historie,  hyggede 
vi  os  i  samtale  med  hinanden,  indtil  vi  gik  tilbords  kl.  17.  Vi  fik  en 
dejlig  middag:  Kødsuppe  med  boller,  kød  i  peberrodssauce  og  appel- 


sintrifli og  sveskedessert  med  anrtanas  og  mandler,  tilberedt  og  ser- 
veret af  søster  Alva  Kristensen.  Efter  middagen  underholdt  vi  os  med 
hinanden,  missionærerne  fotograferede  os  og  deltog  i  underholdnin- 
gen, og  inden  vi  gik  hver  til  sit,  blev  der  serveret  kakao  og  kager. 
Tilstede  9. 

At  det  var  en  dejlig  fest  og  at  der  var  en  god  ånd  tilstede,  var  vi  alle 
enige  om.  E.  C. 

Odense:  Lørdag  den  21.  januar  afholdt  Odense  gren  fest  for  de 
ældre.  Aftenen  begyndte  kl.  18,25,  hvor  grensforstanderen  bød  vel- 
kommen, derefter  var  der  spisning:  flæskesteg  og  fløderand,  og  efter 
middagen  var  et  stort  underholdningsprogram  tilrettelagt.  Den  musi- 
kalske del  blev  ydet  af  broder  Lykkegaard  og  ældste  Marlin  Anderson, 


og  søster  Lilli  Christoffersen  læste  H.  C.  Andersens  »Konen  med  æg- 
gene«. Grensforstanderen  holdt  en  kort  tale,  hvori  han  mindede  om 
forholdene  i  den  gamle  kirkebygning  i  Graabrødrestræde,  og  udtalte 
ønsket  om,  at  en  sådan  fest  kunne  blive  holdt  en  gang  om  måneden. 
Aftenen  var  meget  vellykket,  og  der  var  39  tilstede.  P.  S. 


»ÅR 


AALBORG: 

3  0.  januar: 

Laurits    Johan    Andersen,    døbt 

af  ældste  Enoch  Henriksen, 
håndspålæggelse  af  Sardus  Søren- 
sen. 


Anders  Kristian  Andersen,  døbt 
af  ældste  Enoch  Henriksen,  hånds- 
pålæggelse af  Sardus  Sørensen. 


Vi  ønsker  de  nye  søskende  hjertelig  til  lykke  og  velkommen  i  Kirken! 

Velsignelser: 

København:  1.  januar:  Niels  Preben  Ingemann  Johansen  og  Vera 
Augusta  Jørgensen  Johansens  børn  velsignet,  Frantz  Thye  Johansen, 
Herluf  Thye  Johansen  og  Phyllis  Thye  Johansen  af  Jørgen  Ringheim, 
og  Jean  Thye  Johansen  af  ældste  Gilbert  T.  Olsen. 

Aalborg:  23.  oktober  1955:  Edmund  Hansen  og  Oda  Margrethe  Jen- 
sen Hansens  datter,  Marion  Hansen,  velsignet  af  ældste  Fred  L.  Gre- 
gersen. 

Ordinationer: 

Randers:  22.  januar:  Bent  Tage  Olsson  ordineret  til  præst  af  mis- 
sionspræsident  Junius  M.  Sorensen. 

Aarhus:  22.  januar:  Niels  Hansen  ordineret  til  diakon  af  ældste 
Niels  Henry  Larsen. 

København:  29.  januar:  Hans  Erik  Sams  ordineret  til  diakon  af 
Jørgen  Jensen. 

Jan  Felix  Gredsted  Hasbo  ordineret  til  lærer  af  Knud  Hentzen. 

Bent  Ove  Qvist  ordineret  til  diakon  af  Torkil  Emil  Dressø. 

Fridolf  Sommer  Jensen  ordineret  til  lærer  af  Jørgen  Ringheim. 

Erhard  Adolph  Herman  Frederiksen  ordineret  til  lærer  af  missions- 
præsident  Junius  M.  Sorensen. 

Aalborg:  8.  januar:  Ludvig  Peter  Christensen  ordineret  til  diakon 
af  Anton  A.  Falden. 

Morten  Pedersen  ordineret  til  diakon  af  missionspræsident  Junius 
M.  Sorensen. 

Svend  Erik  Holstein  Johansen  ordineret  til  diakon  af  ældste  Enoch 
Henriksen. 

Dødsfald: 

Esbjerg:  Den  4.  januar  døde  søster  Stivert  Margrethe  Jensen  Vand- 
borg, 68  år  gammel.  Æret  være  søster  Vandborgs  minde! 

Randers:  Den  29.  december  1955  døde  søster  Johanne  Karoline 
Mikkelsen,  næsten  85  år  gammel.  Æret  være  søster  Mikkelsens  minde! 

Amager:  Torsdag  den  26.  januar  døde  søster  Margrethe  Kirstine 
Rasmussen,  knap  56  år  gammel,  og  blev  begravet  fra  Amager  grens 
kirkebygning  søndag  den  29  januar.  Æret  være  søster  Rasmussens 
minde! 

Missionærforflyttelser: 

21.  decbr.:     Gilbert  T.  Olsen  fra  Varde  til  København. 

Cai  Andreassen  fra  Hjørring  til  Varde. 
3.  januar:     Phillip  Anderson  fra  Nyborg  til  Odense. 

Severin  Sorensen  fra  Odense  til  Nyborg. 
10.  januar:     Thora  Peterson  fra  Amager  til  Odense. 

Helen  Borgholthaus  fra  Odense  til  Amager. 
13.  januar:     William  Don  McBride  fra  København  til  Hjørring. 

17.  januar:     Darlene  Peterson  fra  København  til  Aalborg. 

18.  januar:     Pauline  Jensen  fra  Aalborg  til  København. 
23.  januar:     Victor  Jørgensen  fra  Aalborg  til  Randers. 

Bryce  Jackman  fra  Amager  til  Hjørring. 
Mac  Madsen  fra  København  til  Viborg. 
William  Kay  Hansen  fra  Horsens  til  København. 

111 


Evan  Thomsen  fra  Horsens  til  København. 

Royle  Johnson  fra  København  til  Amager. 

Neldon  Oborn  fra  Hjørring  til  Aalborg. 

Franklin  Nielsen  fra  Viborg  til  Randers. 
27.  januar:     Gilbert  T.  Olsen  fra  København  til  Bornholm. 

Grant  Radmali  fra  Bornholm  til  København. 
30.  januar:     Boyd  D.  Friel  fra  Odense  til  Aalborg. 

Gerald  L.  Hacker  fra  Aalborg  til  Odense. 
1.  februar:  Tormod  Andersen  fra  Kolding  til  Horsens. 

Missionærankomster: 

Med  »Berlin«  fra  New  York  over  Goteborg  er  den  29.  januar  følgen- 
de missionærer  ankommet  til  den  danske  mission: 

Frank  Charles  Johnson  fra  Ogden,  Utah,  beskikket  til  at  arbejde  i 
Kolding. 

Robert  Lee  Quaney  fra  Barstow,  California,  beskikket  til  at  arbejde 
i  Horsens. 

Richard  William  Jensen  fra  Milwaukee,  Wisconsin,  beskikket  til  at 
arbejde  i  København. 

Lynn  Marvin  Hansen  fra  Idaho  Falls,  Idaho,  beskikket  til  at  arbej- 
de i  København. 


Richard  W.  Jensen. 


Lynn  M.  Hansen. 


Frank  C.  Johnson. 


Robert  L.  Quaney. 

